text:
Klep!” ati-ati panto kamar ku manéhna di tutup ti luar. Nyéh imut, maur. Rusuh muru panto hareup, bray muka! Asa-asa, manéhna ngarandeg. Panonna morélét neuteup rohangan nu cikénéh ditinggalkeun. Nyéh deui seuri meh teu nyoara, panto hareup ditutup halon pisan. Jrut, manéhna turun dibagéakeun sésa cai hujan nu ngeureuyeuh maseuhan taneuh. Ti kajauhan, kadéngé sora anjing leuweung babaung tilu kali ditémpas hiliwir angin peuting. Jep! Alam simpe deui.
Baluweng puguh gé, sirah karasa jangar. Geus aya kana lima poéna mikiran éta kajadian tapi weléh teu manggihan katerangan anu payus jeung haté. Panon mélétét sabeulah cirining utek keur muter. Awak ngahaja dilagedaykeun na korsi gawé bari leungeun sabeulah muter-muter pulpén, sabeulah deui nanggeuy sirah.
Tok-tok-tok! Kadéngé panto diketrok ti luar.
"Masuk!" cekeng téh bari teu ngarobah posisi diuk nu nyantéy. Kumaha mun nu keketrok di luar téh dunungan? Lah... paduli teuing, da teu sieun ieuh, ngan... segan wungkul!
Lol, sirah Sarja (batur sapagawéan) ngelol na lawang panto. Pangawakanana nu pendék leutik lunga-lengo. Gék diuk hareupeun pisan.
"Kunaon ilaing, Ulis? Siga nu baluweng kitu?"
Kuring ngarahuh, "Nyaéta Ja... kuring masih kapikiran kénéh kajadian lima poé katukang, asa..." Omong téh teu kebat.
"Menggeus lah, Ulis! Teu kudu dipikiran teuing, ka juet-juet.. pan kasus na gé ku Pa Lurah geus dipasrahkeun ka Polsék, keun wé sina bapak-bapak kapulisian nu ngusutna. Urang mah teu kudu loba pipilueun bisi goréng balukarna. Ngabantu mah urang saperluna wé," Sarja nyorocos hareupeun méja.
Kabiasaan si éta mah, ari ngomong téh sok pabuis jeung ciduh nu muncrat teu pararuguh. Kuring tibang ngelét bari angger neuteup lalangit.
"Bisi gering dekah ngomong kitu sotéh, nyaah ka ilaing! Kulawargana gé kapan geus ngaihlaskeun da lumuh ieu mah lain kajadian kriminal. Puguh niatna sorangan matak carana kitu ogé!" Sarja teu euleum-euleum nyarita bari was-wés-wos ngadahar kacang polong bawana sorangan.
Kuring mencrong ka Sarja, nu dipelong nyéréngéh bari angger runyah-reyoh, kumisna turun naék. Enyaan jorok si éta mah, cing geura kumis téh urus, teu dikerok gé atuh dirapihkeun-rapihkeun, asa teu mantes katempona gé, beungeut leutik, ari kumis... siga hileud nahun bangkotan! Ih, ari si Sarja mani euweuh kamonesan pisan. Kuring kukulutus na haté, da ari kudu kedal mah teu wani, sieun kasigeungeun.
"Ilaing yakin Ja... Ceu Munah tepi kawaktuna kitu téh ku alatan niat manéhna sorangan? Lain lantaran sabab nu séjén?!" Kuring nanya ka Sana nu keur gagayem.
"Nya heueuh atuh, Dekah yakin pisan! Pan cék pa pulisi gé kamungkinan gedéna, si Ceuceu téh bunuh diri cenah. Maenya ilaing teu yakin mah, kapan ilaing harita milu mariksa ka jero kamarna, lin?" Sarja malik nanya.
"Nyaéta nu jadi pikiran kuring téh, asa pamohalan Ceu Munah luas milampah kitu... asa..." témbal téh teu kebat, asa aya nu ngagokan na tikoro.
Kuring sadar, prasangka nu taya bukti komo deui saksi pamohaan bakal dipercaya ku batur. Komo ieu ngan sakadar feeling kuring wungkul, kuriak disangka owah. Jempé sajongjongan, kuring duaan patingharuleng.
"... Pan kanyahoan ku saléréa gé kumaha sapopoéna Ceu Munah di lembur, lian ti getol ibadah téh, ahlakna gé apan matak pikayungyuneun. Tara ngomongkeun batur, handap asor, hampang birit, jeung kacida sabarna sanajan geus mangtaun-taun teu dibayuan ku salakina gé... ah, asa cangcaya kuring mah," deui, kuring ngarahuh.
"Ah... ilaing mah, saléréa gé pasti hélok, ngarasa cangcaya, teu percaya... ari nggeus, kabuktianana kitu nya kudu dikumaha? Dina hasil visumna gé pan euweuh nu anéh nu matak pikacurigaeun boh nu katempo ti luar, boh nu aya dina jero awakna lian ti tapak jiretan tambang paragi pamoéan manéhna mah. Menggeus ah, tong ngomongkeun nu teu pararuguh. Situasi keur galaleumpeur kieu tong ditambah-tambah ku kacangcaya ilaing nu araranéh. Matak maruragan... éh... maruringkak bulu punduk!" Sarja ngabirigidig.
"Tapi Ja, kumaha mun Ceu Munah téh bener-bener aya nu ngabinasa?!"
"Ah, teu mungkin! Saha jalmana nu rék téga ngarogahala komo nepi ka luas ngarajapati jalma soléh modél si Ceuceu. Mun ku garong, pan katempo taya tapak-tapakna acan jeung deuih nya naon atuh anu rék diringkidna gé da puguh lain jelema aya manéhna téh...!" Sarja semu rampang-reumpeung.
“Tapi Ja..." Teu kebat da kaburu kapotong ku manéhna.
"Menggeus ah, ngupat nu teu pararuguh wéh... ilaing daék tanggungjawab maturan dewek di imah peuting hah....!" Ngomongna haroshos.
Teu antaparah kuring ngabarakatak. Utek keur uleng téh aya wé pikaseurieun ari aya si Sarja hareupeun mah. Duda balakacaprut, enya gé manéhna teu ngahaja ngabodor jeung teu niat banyol aya wé nu matak ngahibur kana haté téh, éta tuda beungeutna... bengeut Jojon!
"Manéh mah Ja… Ja, kumis wéh baplang, ari burih euweuhan. Cing cabak geura nu dihandap ayaan euweuh...?! Heu..heu..heu..." Ngeunah seuri puguh gé. Na ari si Sarja, liwat ti goreng ules téh, pondok bo'ol ongkoh. Sarja....Sarja! Nu diseungseurikeun bati manyun.
Isuk-isuk Kuring panggih jeung Teti, budak Almarhumah Ceu Munah, umurna karék jejeg salapan taun. Watir, budak leutik kénéh kitu, nu keur meumeujeuhna kapiindung, kudu jadi pahatu bari jeung teu ilahar ditinggalkeun ku indungna téh, deudeuh teuing! Tapi da kacida sonagarna Teti mah, cacakan budak awéwé jeung can manjing umur haténa teteg pisan.
Bener cek babasaan, “Teng manuk teng anak merak kukuncungan,” Teti mah, ngan beungeutna wungkul nu nambleg bapa teh.
"Teti badé kamana?" tanya téh basa pareng paliliwat, Teti imut. "Éh, Pa ulis... badé ka warung badé mésér roko piwarang bapa,"
"Oh...!" cekéng téh, unggut.
Kang Duloh, bapana Teti téh kakara balik opat poé ka tukang, dua poé ti tas dug na pamajikanana. Aya kana dua taun satengahna Kang Duloh ngumbara ka peuntas, cék béja manéhna téh kuli proyék di Palembang. Minangkana mah harita téh poé munggaran manéhna balik ka lembur ti saprak lunta ampir kana tilu taunna.
Kuring unggah ka tepas Bi Murti, lanceuk Kang Duloh nu imahna hareupeun imah manéhna. Da kasampak Manéhna keur niis di téras imah lanceukna. "Assalamualaikum.... Kang, kumaha damang? Hapunten ah, nembé tiasa nepangan, ma'lum seueur pisan padamelan..." Kuring ujuk salam. Beungeut Kang Duloh katémbong marahmay, song ngasongkeun leungeun ngajak sasalaman. Kuring imut, pédah ka sémah sugan, manéhna ngahaja neteg-netegkeun hate.
"Wa'alaikum salam.... Eh, gening Jang Ulis, nembé wangsul ti kalurahan? Ah, puguh kieu wé gening Jang Ulis... asa ngimpi akang téh, masih teu pereaya si Nyai luas milampah kitu..." Ngarénghap. Panonna neuteup ka jauhna, teuteup kosong nu jauh panineungan. "Paingan geus aya kana dua mingguna Akang téh teu garenah haté, teu ngeunah dahar, panya téh moal manggih kareuwas kaya kieu..." Omong Kang Duloh dareuda, panonna carinakdak.
"Cing sabar wé nya Kang! Panginten tos kedah kitu jalana. Jodo, pati, bagja jeung
cilaka téh éstuning rusiah gusti nu maha suci anu ku urang ogé pasti bakal karandapan, ngan duka iraha sareng kumaha jalana, anging Allah nu uninga. Anggur mah urang du'akeun mugi-mugi Almarhumah sing ditampi iman islamna, dicaangkeun di alam kuburna… atuh urang anu dikantunkeunana sing dipaparin kakiatan sareng kaiklasan…”
"Puguh akang téh asa disamber heulang, Jang Ulis! Rumasa akang téh tambélar kanu jadi anak pamajikan, dua taun satengah teu mulang komo deui méré biaya hirup, lain maksud akang ngantep maranéhna, maksud akang téh nyaéta améh hasil usaha akang salila éta téh karasa gedéna ari sakalian mulang mah dibikeuna, na ari ieu kalahka...." Walonna teu anggeus.
"Is... ulah kitu Kang, saha nu terang atuh kana kajantenan anu baris karandapan? Tangtos abdi gé ngartos kana katunggara Akang, cing sabar wé nya, Kang..." Kuring ngupahan, Kang Duloh unggeuk. Nyéh manéhna seuri, maur.
Jep jemping, taya nu nyoara.
"Numawi Kang, abdi kadieu téh sakantenan aya peryogi, katitipan amanah ti Pa Lurah tembusan ti Kapolsék, perkawis kasus Almarhumah téa... dupi saurna kasusna teh parantos ditutup, kasimpulana si Ceuceu téh leres bunuh diri. Ieu seratna, mangga manawi badé diaos ku Akang, hapunten abdi parantos kumawantun togmol, mugi Akang sing ikhlas..." Walon kuring alon. Ku karasa cawérangna omongan téh da puguh teu panuju jeung gerentes haté nu masih kénéh norowéco, cangcaya!
***
Peuting kacida keueungna, hujan ngaririncik ti sareupna kénéh, geus aya kana tilu jamna teu eureun-eureun maseuhan taneuh. Tok-tok-tok! Panto hareup aya nu ngetrok. Kuniang manéhna hudang. Gigisik, panonna kuram-kireum nyidik-nyidik jam nu napel na témbok luhureun lawang kamar. Tabuh salapan leuwih sapuluh. Wayah kieu saha nu nyémah? Moal si Akang balik kitu? Galécok haténa. Léngkahna sosoloyongan, lulungu. Tuluy nyetrékeun konci, bray panto muka. Bener ti sangkaan, salakina geus ngabedega hareupeun panto. Panonna mencrong ka pamajikanana nu keur gigisik.
"Akang...?! Huhujanan, tabuh sabaraha tidituna..?" Pamajikanana nanya bangun nu
reuwas. Ngok nyium leungeun Salakina, nu ditanya teu némbalan, sup manéhna ka jero imah dituturkeun ku pamajikanana.
“Tunduh mah jung wé geura peureum deui, Akang rék mandi heula, awak asa cararepel kieu, isuk deui wé ngobrol mah, méh salse.." Salakina ngaharéwos. Ngahaja, sieun anakna nu saré di kamar hareup hudang. Satengah nundutan Pamajikanana ngamar deui, teu kungsi lila reup deui tibra. Geus kabiasaan tileuleutik manéhna mah mun geus napel na bantal téh sok tuluy dugsek.
Salakina ngajega na lawang panto kamar, nyidik-nyidik nu keur ngagebra. Seukeut neuteup beungeut wanoja nu geus sawelas taun hirup laki-rabi jeung manéhna. Ngan nu jadi anéh lamun Pamajikanana nempo kana sorot panonna harita anu teu kawas sasari, sorot nu kawas kakara harita manéhna ningali awéwé nu geus jadi pamajikanana. Nyéh manéhna seuri, maur.
Manéhna ngaléngkah nyampeurkeun nu keur tibra saré, panonna teu ingkah ti beungeut
pamajikanana. Leungeunna ngodok saku calana, bréh katempo nu tina saku calana téh tuluy dipaké ku manéhna, sarung leungeun! Gap manéhna ngarampa bantal gigireun sirah
Pamajikanana, tuluy dicekel pageuh. Leungeunna semu tipepereket. Pel bantal nu keur dicekel teh diteundeutkeun sataker kebek kanu keur ngaguher. Tanaga lalaki nu keur kasétanan kacida bedasna. Galapak-galapak leungeun nu di handap roroésan néangan pamuntang. Tapi nu ditéangan lebeng teu kapanggih da sidik euweuh pamuntangan. Aya kana dua menitna nu di handap ojah, beuki lila beuki laun... les nepi ka cicingna.
Sanggeus yakin pamajikanana teu ojah deui, manéhna kaluar, teu kungsi lila jol deui mawa tambang nu disampaykeun na taktak. Gebrug, lalangit di totoskeun ku tungtung sapu uyun, teu kungsi sapuluh menit, layonpPamajikanana geus ngagantung na luhur kamar. Korsi plastik nu nampeu gigireun dipan dikoér ku manéhna ku tungtung sapu tuluy digolérkeun handapeun layon.
Panonna carinakdak neuteup layon nu geus kari cangkang. Ngan teu kungsi lila nyéh, seuri bangun nu sugema pisan.
"Sing bébas Nyai... ngahaja Nyai ku Akang dibéré jalan. Améh nyai teu nyeuri haté ku Akang disalingkuhan. Sing bébas, améh Akang ogé ngarasa bebas...!" Nyéh deui seuri.
“Klep!” panto kamar ku manéhna ditutup ti luar. Jung indit, reg ngarandeg, nyéh deui
seuri. Anjing leuweung babaug tikajauhan, mapag léngkah nu rurusuhan. Iwal ti simpéna peuting jeung dalingding angin ogé girimis ipis nu nyakséni peuting éta aya rajapati!***


c: text/html

text:
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
Jumat, 29 Maret 2013
NASKAH KHUTBAH IDUL FIR
Assalamu’alaikum Wr.Wb.,
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
waktuna wungkul, tapi bener jeung alusna ibadah bisa ditingali buahna dina kahirupan sapopoe.Sok sanajan carana merenah numutkeun sunnah, ari hikmah atawa buahna teu karasa ngeunahmangka eta ibadah the can tangtu bisa ditarima ku allah swt. Sakumaha diterangkeun dina hijiriwayat yen aya saurang ibu anu getol solatna, geus puguh anu fardu, dalah anu hukumna sunnahoge estu teu aya nu kaliwat. Para sahabat meunteun ka eta awewe teh tangtu bakal jadi ahlisawarga. Sabab ditingali tina getolna shaolat. Tapi, numutkeun rosululloh saw. Eta awewe tehlain pisurgaeun tapi bakal jadi ahli naraka. Para sahabat kaget, teras naroskeun ka Rosulngeunaan alesanana, Rosul ngawaler,yen eta awewe teh sanajan getol shalat, tapi lobanganyerikeun atawa ngaganggu ka tatanggana. nuduhkeun yen shalat nu rajin dilakonan ku etaawewe, ngan saukur merhatikeun cara, tempat jeung waktuna wungkul. Teu merhatikeun kanahikmah atawa buah tina eta shalat. Nyaeta akhlak anu hade jeung mulya ka tatangga, minangka batur hirup sapopoe.Allohu Akbar«Allohu akbar«Walillahil HamdPara µaidin rawuh µaidat rohimakumulloh!Mudah-mudahan ibadah shaum nu ayeuna, bisa nganteurkeun kana tumuwuhnakasadaran dina diri urang, sahingga buahna teu ngan sakadar ganjarna wungkul nu katarima, tapimibanda kakuatan pikeun ngarobah sikep laku nu teu merenah numutkeun agama, jadi sikep lakunu merenah numutkeun agama, sahingga mawa kana kasalametan dunya sarta akherat
Langganan: Poskan Komentar (Atom)

robotstxt: allowed

filter: keep


text:
Finalisasi (cakram optik)
Mungkas, ngaréngsékeun atawa finalisasi (basa Inggris: finalizing (atawa diéjah ogé finalising) hiji cakram optik (istilah ieu leuwih mindeng diterapkeun kana média DVD keur ngarékam[rujukan?]) nyaéta hiji prosés nulis data pangrojong kayaning menu DVD, data diréktori, jeung sabangsana kana hiji cakram optik sangkan bisa diputer dina sistim nu lain mangrupakeun tempat ngarékamna. Minangka hiji aturan umum, finalisasi hartina cakram éta moal bisa ditulisan deui. Ieu mangrupakeun léngkah pamungkas dina prosés nulisan DVD.
Istilah ieu dipaké ogé minangka hiji kecap alternatif keur "nutup" CD-R, numana data Daptar Eusi jeung sabangsana ditulis sangkan komputer bisa maca. Kawas finalisasi DVD, CD-R nu geus ditutup moal bisa narima data deui.
Sababaraha format rékam, kawas DVD+RW VR, henteu kudu maké finalisasi saméméh diputer.


text:
1G
1G (atawa 1-G) nyaéta singketan tina kecap-kecap basa Inggris "1st Generation wireless telephone technology" nu hartina téknologi telepon tanpa kabel generasi kahiji. 1G ngarupakeun standar telepon sélulér analog anu diwanohkeun dina taun 1980s sarta lumangsung nepi ka diganti ku telepon sélulér digital 2G.
Salasahiji standar anu kaasup 1G nyaéta Nordic Mobile Telephone (NMT), nu digunakeun di nagara-nagara Éropah bagian kalér, Swis, Walanda, Éropah Wétan sarta Rusia. Standar-standar lianna diantarana Advanced Mobile Phone System (AMPS) nu digunakeun di Amérika Sarikat, Total Access Communications System (TACS) di Inggris, C-450 di Jérman Kulon, Portugal jeung Afrika Kidul, Radiocom 2000 di Perancis, sarta RTMI di Italia. Di Jepang mah standar 1G téh leuwih ti hiji, nyaéta TZ-801, TZ-802, sarta TZ-803 anu dimekarkeun ku NTT, sedengkeun pasaingna nyaéta DDI ngagunakeun standar Japan Total Access Communications System (JTACS).


text:
Undeur laguna dididie
Reff:
Da urang mah urang Sunda
weLas asih hade basa
sadaya ge da baraya
da urang mah urang sunda
yeuh ieu geura tempo di bandung kiwari macet
tiap Liburan Loba nu ka factory outLet
tong sok ngariring bingah ngariLu da urang mah Lain semah mending ge cicing di imah Oy..
Karunya ka pa Timur Baroko sebagai kapoLda ngurus anak buah na ngatur jaLanan anu pinuh dimana-mana Oy…
bahkan boga gubernur anyar pak ahmad heriawan jeung si kasep kembaran urang wagub Dede Yusuf
tapi keheuLa maneh tong waka protes heuLa mun ngadengekeun Lagu ieu siga jumper naon da ieu mah adaptasi tina manuk dadaLi na Aki Sambas anu Leupas entep na teras CircLe K hey…
eta toko baLatak dimana-mana barudak ngora mani betah gogoLeran di hareup na…
pa dada rosada gogodeg kana kaLakuan barudak ayeuna
ari babasaan teh mani kudu aya ujung na anying…
Lain maraneh teh urang sunda
karek sakaLi ka jakarta bae ge mani baLaga
ngageroan aing mani kudu make ‘kamana sob?’
emang ngaran aing teh sobarna
bari jeung ditambahan ku bahasa gokiL
tuh tempo Loba pisan LaLaki centiL di jaLan veteran
geus nyaho sarua Lalaki tapi angger keneh kaLahka diheureuyan
kade mun naek angkot cicaheum,ciroyom,daerah di pati ukur Loba copet neangan hape jeung dompet
aLesan na pura2 utah jeung suku na keram, mun kapanggih deui jeung nu kitu.. KEPRET!!*Reff
Kang ibing kiwari tos sering sibuk dakwah bari ngungurus domba gaLing
kamana DoeL Sumbang tos Lami teu nembang deui di kota kembang
nyeri hate es LiLin peyeum bandung tinggaL dina Lagu
da ayeuna mah maLah brownies nu di teang ku semah ti dieu ti ditu
hayang gauL ngopi heula nyahona sagelas 20 rebu
sugan teh sarua jiga di warung ceu yeti 2 rebu menang kopi susu
rumasa sim kuring goreng patut jadi mun Lapar langsung meLesat dahar di ceu emah
‘kasep sareung naon wae emam na?’
mun dahar di gardu jati wengi-wengi sok pajarkeun tos ti pasantren nu hareupeun gang na aya pos polisi
aneh loba pisan jaLma resep nangkring di jaLan Layang
tetempoan ka handap jiga nu keur nempo beruang di kebon binatang
ayeuna Loba jembatan panyebrangan da keukeuh resep nyebrang na di jaLan
soaLna bisa nyebrang bari ngaca di kaca mobiL susuganan di jalan na aya nu geuLis ngadadahan
wuuuh… duh emeen… heh pamaLi kang emen kitu!! kang… emen…
*Reff lagi
Tong saukur ngimpi jadi juara buktikeun mun bisa juara
jiga baheuLa inget ka kang Ade Hudaya, Ajat Sudrajat, jeung Robi Darwis
nguLik boLa di Lapangan ngagiring boLa ka gawang
ku Robi Darwis di oper ka Ajat Sudrajat
ku Ajat di oper ka Robi ku Robi di oper deui ka Ajat deui
ku Ajat dioper deui ka kang Robi, nya atuh kang Robi na ambek2an dan kang Ajat na kacapean
soal na ngan duaan nu maen di Lapangan
tapi mun ayeuna aya kiper Tema Mursadat sok ngadat
mun bek na Maman, Nova, jeung Nyek Nyobe ngajaga na teLat
tim geLandang aya Lorenzo Cabanas, Eka Ramdani, Atep jeung Hariona
tapi eta Zaenal Arif kamana? umpan ka hereup aya HiLton Moreira, Bastos diantos goL na
Christian sanes RonaLdo tapi GonzaLes ka kang airLangga mangga asupkeun goL na
haji ungu sareung Pa Jaja Sutarja tong hiLap bonus na
terakhir kanggo kang Jaya Hartono, mun aya nu protes tong diwaro
*Reff Lagi
mun ceuk urang tajong ceuk maneh goL!!
tajong GOL!! Tajong GOL!! Tajong GOL!!
mun ceuk urang PERSIB ceuk maneh JUARA!!
PERSIB JUARA!! PERSIB…
mun ceuk urang tajong ceuk maneh goL! tajong GOLL!!
//
Filed under: Lagu Sunda | Ditandai: urang sunda | 6 Comments »


text:
Tatang M. Amirin, 2 Oktober 2010
Salah sahiji raja Karajaan Talaga (sok salah disebut Karajaan Talaga Manggung) teh nganggo jujuluk Prabu Talaga Manggung (Tah, Talaga Manggung teh ngaran salah sahiji rajana, lain karajaanana!). Nami aslina mah (eta oge tangtos saentosna janten raja) nyaeta Prabu Darmasuci II. Jadi, saha nami alitna? Teu kasebut-sebut.
Mun dicaritakeun ku basa sejen, “Raden titik-titik” diangkat (diistrenan) jadi raja di Karajaan Talaga. Ku sabab jadi raja, namina ganti jadi Prabu Darmasuci II, nuluykeun “wawangina” Prabu Darmasuci I, jiga Sri Sultan Hamengku Buwono X ayeuna, pan nami aslina teh lain Hamengku Buwono. Bedana, ari Sultan Hamengku Buwono X mah saharita langsung neruskeun ramana Sultan Hamengku Buwono IX, ari Prabu Darmasuci II mah teu saharita ngaganti Prabu Darmasuci I, sabab nu jadi raja teh rakana heula, nyaeta (Pandita) Prabu Garasiang (aya nu nyebut oge Bagawan Garasiang anu nami alitna naon, duka da teu kasebut-sebut). Disebut Prabu (Pandita) atawa Bagawan Garasiang teh dumeh ngabagawan jeung (atawa) dikurebkeun di Garasiang di perbatasan Talaga jeung Argapura. Sesebutan Garasiang teh bisa tina Grha Sang Hyang = bumina/patempatan para dewa; atawa tina Arga Sang Hyang = gunung para dewata; saperti Argapura nu ngandung harti “kota/nagara di pagunungan.” Bisa oge tina “Nagara Sang Hiyang“, tapi “nagara” lain dina harti karajaan, tapi kota gede, atawa ibu kota (puseur dayeuh)–mun Karajaan Talaga puseur dayeuhna harita di Garasiang.
Prabu Darmasuci II teh dipasihan jujuluk Prabu Talaga Manggung, jigana, ku sabab samangsa anjeunna jadi raja teh “maher” kacida, tepi ka Karajaan Talaga teh kakoncara ka mana-mana. Jiga Prabu Wangi jadi jujuluk ramana Dyah Pitaloka ku sabab jadi “wangi” ku wawanenna toh pati melaan harga diri, putrina, jeung nagara Sunda, na Perang Bubat. Jiga Sri Baduga Maharaja dipasihan jujuluk Prabu Siliwangi ku sabab ngagantian (jadi sisilih) Prabu Wangi dina “kawangianana” ngeuyeuk dayeuh ngolah nagara Pajajaran.
Ku kituna bisa ditebak yen jujuluk Prabu Talaga Manggung teh dipasihkeun ka Prabu Darmasuci II saenggeus anjeunna teu aya. Pan waktu jadi raja mah sesebutanana teh Prabu Darmasuci II. Jadi, samemeh Prabu Darmasuci II ditelasan ku Palembanggunung mah, jigana, tetep wae namina teh Prabu Darmasuci II, lain Talaga Manggung.
Naha Prabu Darmasuci II dipasihan jujuluk Prabu Talaga Manggung? Moal lah jiga aya nu nulis supaya Karajaan Talaga jadi “manggung” kakoncara ka mana-mana. Cenah:
Pada masa pemerintahan Prabu Darmasuci II kerajaan Budha Talaga ini mengalami kemajuan yang sangat pesat dalam mengembangkan pengaruh pemerintahan dan agama di tatar sunda. Sebutan Talaga Manggung merupakan sebuah pemberian nama kepada Prabu Darmasuci II dengan harapan setelah dinobatkan menjadi raja di Talaga kelak menjadi seorang pemimpin yang manggung, yaitu seorang raja yang adil dan bijaksana dalam menjalankan pemerintahannya. Harapan ini menjadi kenyataan, terbukti setelah Prabu Darmasuci II dipercaya menjadi raja ke-11 di Talaga, kerajaan Talaga mengalami kemajuan dan perkembangan yang sangat pesat.
Kahiji, ari nyebutkeun “supaya” teh pan kawas mere ngaran ka budak karek lahir (mun teu diganti) saacanna gede. Diaranan Slamet Lestari (Jawa) teh supaya engkena jadi jalma nu “salamet jeung panjang umur.” Prabu Talaga Manggung teh pasti jujuluk saenggeus “teu aya” sabab waktu diistrenan jadi raja mah pan namina (jujulukna) teh Prabu Darmasuci II tea. Jadi, dipasihan jujuluk Prabu Talaga Manggung teh lain ku sabab diharepkeun Sang Raja tiasa “manggung” bari istilah manggung dihartikeun bisa adil palamarta jeung sabangsana. Pan jauh pisan, dan “manggung” teh hartina (mun ayeuna mah): (1) pentas di panggung, (2) makalangan di “kalang” alias arena (mandala peperangan, contona).
Kadua, istilah (kecap) manggung harita tangtu beda jeung ayeuna. Harita pasti can aya panggung, nu aya pakalangan (arena). Kasenian can dipanggungkeun, kabeh digelar di pakalangan. Jadi, sebutan “manggung” teh ulah dikaitkeun ka panggung, sok sanajan “panggung pemerintahan,” dan can aya tradisi nyieun panggung tea.
Kecap manggung teh aya dina ngaran Temanggung. Temanggung teh, ceuk nu nyarita, cenah tina Demang Agung, salah sahiji demang nu dititipan wewengkon eta ku rajana mangsa rek merangan musuh. Tina Demang Agung robah jadi Demanggung, tuluy robah deui jadi Temanggung.
Pasti Talaga Manggung mah lain tina Demang Agung nu jadi de-MANG-a-GUNG, nu terus jadi MANGGUNG. Jadi, naon atuh ari “manggung” teh?
Kahiji, bisa jadi tina “Ma-Hyang” (Ma-Hyang-Agung), jiga “Ra-Hyang” (Rahyang) jeung “Da-Hyang” (Dayang-Sumbi). Tina “Ma-Hyang-Agung” robah jadi MAYANGAGUNG, terus robah deui jadi MANGGUNG. Tapi, kecap “ma-hyang” teu dijelentrekeun naon hartina.
Nu deukeut ka “manggung” teh aya na filosofis kahinduan, lain kabudaan. Apan cenah ceuk sakaol Talaga teh karajaan Budha, lain Hindu. Dina filosofi Hindu teh aya tilu dewa nu disebut Trimurti, nyaeta Brahma, Wisnu jeung Siwa. Ieu nukilanana nu aslina ngeunaan Candi Prambanan.
- Tiga candi utama disebut Trisakti dan dipersembahkan kepada sang hyang Trimurti: Batara Siwa sang Penghancur, Batara Wisnu sang Pemelihara dan Batara Brahma sang Pencipta.
- Candi Siwa di tengah-tengah, memuat empat ruangan, satu ruangan di setiap arah mata angin. Sementara yang pertama memuat sebuah arca Batara Siwa setinggi tiga meter, tiga lainnya mengandung arca-arca yang ukuran lebih kecil, yaitu arca Durga, sakti atau istri Batara Siwa, Agastya, gurunya, dan Ganesa, putranya. Arca Durga juga disebut sebagai Rara atau Lara/Loro Jongrang (dara langsing) oleh penduduk setempat. Untuk lengkapnya bisa melihat di artikel Loro Jonggrang.
- Dua candi lainnya dipersembahkan kepada Batara Wisnu, yang menghadap ke arah utara dan satunya dipersembahkan kepada Batara Brahma, yang menghadap ke arah selatan. Selain itu ada beberapa candi kecil lainnya yang dipersembahkan kepada sang lembu Nandini, wahana Batara Siwa, sang Angsa, wahana Batara Brahma, dan sang Garuda, wahana Batara Wisnu.
Pakait jeung Trimurti eta aya simbul-simbul “swastika” kawas dicutat ieu di handap:
- Gaya kekuatan mencipta (Utpatti) ditandai dengan aksara A yang pengucapannya menjadi ANG manifestasi Tuhan yang berwujud Brahma. Kekuatan memelihara U yang pengucapannya menjadi UNG adalah menifestasi Tuhan yang berwujud Wisnu. Dan akhirnya kekuatan untuk menghancurkan dunia ini (pralina) dilambangkan dengan aksara M yang pengucapannya menjadi MANG adalah [sebagai] manifestasi Tuhan yang berwujud Ciwa. A.U.M. (ANG, UNG, MANG) ini dinamakan tri aksara [yang] mempunyai kekuatan gaib yang gunanya untuk menentramkan tri kaya atau tri pramana (bayu, sabda, hidep) kalau diwujudkan dalam Bhuana Alit yaitu raga sarira sendiri.
Urutan ANG (Brahma), UNG (Wisnu), MANG (Siwa), lamun nempatkeun Siwa di tengah (jiga Candi Siwa di candi Prambanan), jadi ANG-MANG-UNG (Angmangung). Tah, saha nyaho, sabenerna “manggung” teh sinusun ti tilu lambang (simbul) Trimurti, A (ang), M (mang), U (ung), jadi “angmangung” nu ku sabab rada susah ngalapalkeunanan nya jadi “amanggung” terus jadi “manggung” (sabab keur basa ayeuna kecap “manggung” teh leuwih kaharti–sanajan teu pati ngarti naon maknana). Sakali deui, eta teh ku sabab diduga sesebutan Prabu Talaga Manggung teh pandeuri ayana, lain waktu harita keur jamanna marentah Karajaan Talaga. Kajaba aya “prasasti” nu memang nulis (ku aksara Palawa atawa Sunda kuno) diberi jujuluk “Manggung” (tulisanana “eces pisan “manggung.”)
Naha disebut Prabu Talaga “Angmangung”? Jigana ku sabab na diri Prabu Darmasuci II teh ngumpul tilu sifat dewa Trimurti, nyaeta bisa ngayakeun (ang), bisa ngarawat (mang), bisa ngancurkeun (ung), “angmangung.”
Jiga geus disebutkeun di hareup, tina kecap angmangung teh, da rada susah na letah, robah jadi “amanggung” nu terus jadi “manggung.” Allahu a’lam.
Kamungkinan lain, “manggung” teh tina kecap “ma-agung.” Kecap “ma” ngandung harti muga-muga, jadi “muga-muga agung.” Jiga ieu aya na prasati Kawali (nurutkeun Danasasmita):
Prasasti I: Nihan tapa kawali nu siya mulia tanpa bhagya parebu raja wastu mangadeg di kuta kawali nu mahayu na kadatuan surawisesa nu marigi sakuliling dayeuh nu najur sagala desa aya ma nu padeuri pakena gawe rahayu pakeun heubeul jaya dina buana.
Dalam bahasa sunda: Nu tapa di Kawali ieu teh nu mulya nu tapa nu bagja Prabu Raja Wastu nu jumeneng di kota Kawali nu mapaes karaton Surawisesa, nu nyusuk (kakalen) sakuriling dayeuh, nu ngaraharjakeun sabudeureun nagri. Muga-muga aya nu pandeuri nu ngabiasakeun migawe karahayuan malar lila jayana di buana.
Dalam Bahasa Indonesia : Yang bertapa di Kawali ini yang mulia yang bertapa yang bahagia Prabu Raja Wastu yang berkedudukan di Kota Kawali yang menghiasi keraton Surawisesa, yang menggali parit sekeliling kota, yang mensejahterakan sekeliling negri. Mudah-mudahan ada yang dibelakang yang membiasakan mengerjakan kebajikan supaya berjaya di buana.
Prasasti II: Aya ma nu ngeusi bhagya kawali bari pakena bener pakeun najeur na juritan.
Dalam Bahasa Sunda: Muga-muga aya nu pandeuri nu ngeusian nagara kawali ku kabagjaan bari ngabiasakeun diri migawe karaharjaan sajati supaya tetep unggul dina pangperangan.
Dalam bahasa Indonesia : Mudah-mudahan ada yang dibelakang yang mengisi negara kawali dengan kebahagiaan, dengan membiasakan diri mengerjakan kesejahteraan sejati agar tetap jaya dalam peperangan.
Ngan, nyaeta, mun tina “ma-agung” (muga-muga, mudah-mudahan) agung teh apan eta mah harepan samemeh (wiwitan) jadi raja, lain saenggeusna. Tegesna harepan muga-muga Prabu Darmasuci II teh jadi prabu (raja) di karajaan Talaga nu agung.
Jadi, aya kamungkinan asal-usulna teh nu kadua (ANG-MANG-UNG). Tapi eta bakal kabantah ku “Talaga” teh karajaan Budha, lain Hindu. Ceuk Danasasmita:
Kerajaan Talaga daerah Talaga (Majalengka) besar kaitannya dengan Kawali. Kerajaan Talaga ialah salah satu (satu-satunya) yang menganut Agama Budha. Na tulisan lain, kaasup nu resmi dina situs Kabupaten Majalengka, Talaga teh disebut karajaan Hindu (make judul “Majalengka” Masa Hindu). Jadi, ku sabab Budha, tangtu moal aya sesebutan “Ang- Mang-Ung” Trimurti Brahma, Siwa, Wisnu nu jelas-jelas Hindu. Kajaba aya sinkretisme (percapuran) ajaran, jadi Hindu-Budha.
Aya kamungkinan lain, nyaeta “masnggung” teh tina kecap “maha-agung” (mahagung–>manggung). Prabu Darmasuci II teh, ku sabab janten raja nu agung, jadi Prabu Talaga Maha Agung. Tegesna Prabu (raja, ratu) di Karajaan “Sanghyang” Talaga anu Maha Agung–>Prabu Talaga “Mahagung”–> Prabu Talaga “Manggung.” Apan raja di Karajaan Talaga nu pang(maha)-agung-na teh nya anjeunna, Prabu Darmasuci II tea.
Wallahu a’lam.


text:
Marie Curie
Marie Curie anu ngaran lahirna Maria Sklodowska (gumelar di Polandia 7 Nopémber 1867, maot di Perancis 4 Juli 1934) nya éta élmuwan wanoja anu ngulik widang radioaktip anu kungsi meunangkeun panglélér nobél 2 kali[1][2]. Marie Curie nya éta profésor wanoja pertama di Sorbonne sakaligus salah sahiji ahli fisika jeung ahli kimia anu kasohor[2].
Marie kuliah di Universitas Sorborne Perancis, tuluy nikah jeung Pierre Curie (1893)[1][2]. Sabada nalungtik panimuan Sinar X karya Wilhelm Conrad Röntgen, Marie manggihan hiji unsur anu disebut radioaktip anu dicoba direcah kucara kristalisasi[2][1]. Ieu pasangan manggih dua unsur kimi anu disebut polonium jeung unsur radioaktip anu leuwih luhur tingkatanna, dingaranan radium[2][1]. Dina taun 1903 Marie meunangkeun nobél dina widang fisika, sedengkeun dina taun 1911 nobél dina widang kimia[2]. Euweuh deui anu meunangkeun nobél 2 kali iwal ti Marie Curie[2].
Sabada salakina maot dina kacelakaan, Curie ngalanjutkeun panalungtikanna dina widang radioaktip[1]. Dina perang dunya I, Curie méré kontribusi anu kacida gedéna sabab ngagunakeun radium pikeun kapentingan médis kucara ngadegkeun Institut terapi radium di Perancis, Polandia jeung Amerika Sarikat[1][2]. Kasehatanna mulai turun dina taun 1920-an lantaran kurangna pangaweruh ngeunaan bahayana bahan radioaktip dina kurun waktu anu panjang, Marie maot tanggal 4 Juli 1934 alatan anemia aplastik anu disababkeun ku radiasi unsur radioaktip[2][1]. Marie dimakamkeun di Sceaux, bareng jeung salakina, tuluy ieu pasangan dipindahkeun ka Pantheon, Paris[2].


text:
Undur-undur
Undur-undur mangrupakeun hiji kulawarga serangga dina orde Neuroptera, kagolongkeun salaku Myrmeleontidae (kadang diéjah Myrmeleonidae), tina basa Yunani "myrmex" (nu hartina "sireum") jeung "leo(n)" (nu hartina "lion"); genus nu paling dipikawanohna mah Myrmeleo. Ngaran undur-undur sabenerna mah nujul ka hambalan larva tina ieu kulawarga sato, sedengkeun bentuk sawawana mah arang langka aya nu méré ngaran, sabab tara katempo ku manusa (liar peuting).
Daptar eusi
Pedaran[édit | sunting sumber]
Undur-undur sumebar di sakuliah dunya, utamana di patempatan garing nu keusikan, sedengkeun ukuranana béda-béda gumantung spésiésna (bébér jangjangna antara 2-15 cm). Ieu sato téh omnivora: larvana dahar serangga laleutik, sedengkeun nu sawawa mah kadaharanana kawas éngang.
Kamekaran[édit | sunting sumber]
Daur hirup undur-undur dimimitian ku melak endog atawa "oviposisi". Mimitina undur-undur bikang nepakan keusik ku tungtung abdoménna, nu laju disusupkeun ka jero taneuh pikeun neundeun endogna. Sarupa jeung dulur-dulurna di dunya serangga, undur-undur salaku larva téh gangas pisan ka mangsana. Awakna diwangun ku ruas tilu pasang suku, protoraks nu ngabentuk beuheung pikeun hulu gedéna nu sihungan dua. Gumantung kana spésiésna, undur-undur bisa nyumput di jero keusik, handapeun dangdaunan, atawa nyelap dina kai.
Ninggang unggah hambalan, undur-undur nyieun kepongpong ku cara ngagulung keusik nu dibeungkeut ku serat nu dikaluarkeun tina tungtung awakna. Kepongpong ieu bisa aya dina keusik sababaraha sénti jerona, nepi ka wancina sawawa kira sabulan lilana. Jangjangna bakal mekar nepi ka sampurna dina waktu 20 menit, laju hiber néang pasanganana. Lilana hirup undur-undur, ti mimiti endogna diselapkeun dina keusik nepi ka sawawa téh bisa nepi ka 2-3 taun, di antarana gumantung kana aya/henteuna kadaharan dina mangsa jadi larva.
Undur-undur nu sawawa boga dua pasang jangjang nu leutik panjang-heureut, luyu jeung awakna nu abdoménna panjang. Najan pangawakanana mirip jeung papatong atawa papatong jarum, ieu serangga béda ti ordena kénéh. Béda nu utama nyaéta ayana anténeu nu panjang sarta pola urat jangjangna.
Legok 'bubu'[édit | sunting sumber]
Undur-undur nyieun logak jang mangsana ku cara ngabetrikkeun keusik anu aya luhureun huluna, saeutik-saeutik bari muterkeun awakna. Beuki lila, logakna beuki jero sarta ngabentuk aseupan tibalik. Mun geus jadi, si undur-undur ieu cicing di handapeun dasarna, ukur sihungna anu nolol saeutik. Legokan ieu diaméterna rupa-rupa, ti ukur 1-2 cm nepi ka kira 7 cm, kalawan jero 1-5 cm.
Kusabab sisi logak téh diwangun ku keusik nu muruluk[1], serangga nu nincak lebah sisina téh bakal langsung tiporos ragrag kana logak. Barang gebrus, henteu antaparah deui si serangga bakal langsung ditewek ku sakadang undur-undur nu salawasna ngadodoho. Serangga nu tiporos nu nyoba nérékél bakal gagal naék, kusabab nyorodot deui nyorodot deui, keusikna bakal terus muruluk ka dasar.
Rupa-rupa serangga bisa jadi korban legok 'bubu' undur-undur, kaasup lancah leutik. Nu diarah ti para mangsa téh cairanana, sahingga lamun geus garing mah éta sésa kadaharan téh dibetrikkeun deui ka luhur. Sanggeus kitu, ieu larva bakal ngabebenah deui legok 'bubu'na.
Mangpaat[édit | sunting sumber]
Di masarakat Indonésia, aya sababaraha laporan nu nyebutkeun yén undur-undur bisa dipaké pikeun natambaan kasakit diabétes (tipe 2), tapi can aya laporan ilmiah ngeunaan bener henteuna hal ieu. Undur-undur hirup diasupkeun kana kapsul, lajeng dileueut unggal poé pikeun sababaraha waktu.[rujukan?]
Étimologi[édit | sunting sumber]
Ngaran 'undur-undur' sigana mah dicokot tina watek ieu larva nu ojahna mundur, sedengkeun dina basa Jepang disebut "Ari-jigoku" nu hartina "naraka sireum". Istilah "ari-jigoku" ogé dipaké salaku babasan nu ngagambarkeun kaayaan hiji jalma (atawa naon baé) anu tiporos sahingga kakurung teu walakaya, ukur bisa nunggu katunggaraan anu bakal tumiba.
Rujukan[édit | sunting sumber]
- Antlion, Wikipédia édisi basa Inggris per 9 Méi 2007.
- ↑ Effects of slope and particle size on ant locomotion: Implications for choice of substrate by antlions, Botz, Jason T.; Loudon, Catherine; Barger, J. Bradley; Olafsen, Jeffrey S.; Steeples, Don W.; (J. Kans. Entomol. Soc.), ISSN 0022-8567, 2003, vol. 76, no3, pp. 426-435 abstract


text:
Contoh Pidato Bahasa Sunda Singkat
Bingung membuat pidato dalam bahasa sunda. Berikut ini blog bintang sertakan berbagai contoh pidato singkat yang semuanya menggunakan sunda sebagai bahasa pengantarnya. Semua naskah tentang kehidupan siswa seperti pendidikan, perpisahan, lingkungan, kebersihan dan lain sebagainya. Anda bisa mempelajari bagaimana cara membuatnya, mengeditnya… tapi sebaiknya jangan copy paste ya, nanti nggak bagus untuk pendidikana anda nantinya untuk masa depan.
Iya kan! Coba bayangkan jika anda sudah dewasa masak dan ada hal yang mengharuskan anda membuat pidato dalam bahasa sunda. Masak copy paste dari blogbintang.com lagi. Jadi gunakan semua contoh dibawah ini sebagai referensi anda dalam pembuatan pidato. Sebenarnya nggak susah kok dalam pembuatannya, kalau anda sudah terbiasa dan sering membuat, pastinya hal itu menjadi biasa dan mungkin anda akan ahli dalam pembuatannya.
Memang sekarang ini susah sekali menemukan orang yang cakap dalam membuat pidato singkat menggunakan bahasa pengantar sunda. Ini karena orang kebanyakan sering menggunakan bahasa indonesia. Maka daripada itu sekarang siswa digencarkan untuk belajar pembuatan pidato dalam bahasa daerah, contoh lainnya biasa anda lihat pada pidato jawa yang juga digunakan untuk melestarikan kebudayaan khas dari nenek moyang kita.
Baiklah sekarang bro dan sis sudah kegunaan, lebih baik langsung saja kita ke contoh nya saja…
Pidato singkat perpisahan dalam bahasa sunda
Assalamualaikum wr. wb
Langkung tipayun sim kuring asmana Bapak, Ibu guru Sekolah Unsilster seja ngahaturkeun rebu nuhun laksa keti gerah kabingahan, bingah ka giri-giri, bingah amarwata suta, bingah anu taya hinggana, sanggem paripaos tea mah sim kuring teh asa mobok manggih gorowong, asa ditonjok ku congcot, rehna dina danget ieu tiasa patepung lawung, paamprok jonghok, patepang raray sareng para Ibu Bapak sadaya dina raraga paturay tineung marurangkalih kelas VI ieu.
Para Ibu, Bapak sadaya, menggah pamaksadan sim kuring teu aya sanes kajabina nyaeta seja nyukcruk galur di luluhur, mapay lacak anu baheula, tatali paranti warisan ti nini aki. Nu mawi tebih diungsi, anggang di teang, sanes lantung tambuh laku, sanes ketang tanpa beja, sim kuring seja malikan carita anu tiheula nu kungsi dipake carita nyaeta rehna para Ibu Bapak nitipkeun, nyerenkeun pala putra putri Ibu Bapak sadayana ka ieu sakola, nyatana ka Bapak Ibu guru supados pala putra putri Bapak sadayana dididik, diatik, dibina, dibimbing, dipaparinan pelajaran anu dugi ka danget ieu 6 taun parantos kalangkung, alhamdulillah parantos bade rengse, kalayan mung sakitu kamampuan sareng katiasana, mung sakitu buktosna anu mudah-mudahan aya mangfaatna, khususna kanggo marurangkalih sadayana, umumna mah kanggo keluargana, masyarakatna, agamana, nagarana, nusa sareng bangsana.
Namung dina hal ieu sim kuring asmana Bapak Ibu guru neda sihampuntena boh bilih dina salami ngadidik, ngatik, ngabimbing, ngabina pala putra putri Ibu Bapak sadayana aya dina kakirangan sinareng kalepatanana, atuh boh bilih aya anu kagitik ku pangatik, kahajar ku pangajar, pamugi ageung sihampuntena, da sentak polototna bapak sinareng Ibu guru teh sanes keuheul atanapi ngewa tapi bakat ku nyaah deudeuh kanu janten muridna. Kalayan alhamdulillah kiwari parantos niti wanci nu mustari, ninggang mangsa nu utama, parantos anjog kana waktos anu diantos-antos kana mangsa rengsena diajar di sakolah dasar kalayan aya dina kalungsur langsar, aya dina kasuksesan, ku kituna sim kuring sabadana, mengingat, menimbang sareng memutuskan yen pada putra putri Bapak ibu sadaya dinyatakan LULUS 100 %.
Para Ibu Bapak sadayana kumargi kitu, sim kuring asmana Bapak Ibu guru sadayana seja nyanggakeun sejak masrahkeun deui pala putra putri Ibu bapak sadayana, ti luhurna sausap rambut, di handap sausap dampal, getihna satetes, rambutna salambar, ambekanana sadami, kaireng katalingeuhan, bobodoran, kalepatanana sinareng kakiranganana sumangga nyanggakeun.
Para Ibu Bapak sadaya kanggo salajengna ieu mah khusus kanggo marurangkalih anu bade paturay tineung, tanbi lengoh kalempohan, tamba mulang ngalongkewang, sasieureun, sabeunyeureun, sarebuk samerang nyamu, belah pecah lalab rumbah, mugia janten barokah, ieu mah etang-etang tawis kanyaah, kadeudeuh sinareng katineung ka marurangkalih sadayana.
Ujang, Nyai hidep anu kungsi diiring ku kawih asih, balabuhna dasar katineung, gupay kelar enteupna geugeut kameumeut, anu disungging dina permadani, asih nu diipuk na jajantung, mangkak dina taman katresna, kiwari hidep parantos bade paturay, hidep bakal pisah, bakal pajah. Kumargi kiti Bapak titip, Ujang Nyai mun seug hidep parantos mulang deui sareng lingkungan kulawarga, masyarakat, nagara, nusa sareng bangsa, poma Ujang Nyai hidep sing bisa ngajagi diri, ngaraksa salira, sing lantip budi, hade tata, hade basa sing nyaah, deudeuh ka sasama, ka kadang warga, ka masyarakat ka Nusa, Bangsa sareng Nagara.
Kumargi kita sim kuring asmana Bapak Ibu Guru sadaya seja neungteuk ranggeuy, nilas manggaran mungkasna mangsa diajar di sakola dasar, supados ngajirim eusi, subaya mibanda nyata, taya deui bahasa anu utama, iwal ti sisng lantip budi, hade tata, hade basa sing tiasa ngajagi diri, ngajaga salira, sing nyaah deudeuh ka salira, ka ibu rama, ka sasama, ka kadang warga, ka masyarakat, Nusa, bangsa, nagara sareng agama.
Rupin kiwari parantos niti wanci nu mustari ninggang mangsa anu utama, parantos anjog kana waktos anu diantos-antos, dinten ieu Rebo kaping 27 Juni 2007 hidep bakal pisah hidep bakal pajauh, pileuleuyan-pileuleuyan, sapu nyere pegat simpay, pileuleuyan pileuleuyan paturay patepang deui. pileuleuyan pileuleuyan anaking bral…. Bral geura miang.
Para Ibu para Bapak sadayana sim kuring asmana Bapak Ibu Guru kalayan resmi mancen gawe ngemban tugas ti nagara sejak nyanggakeun pala putra putri Ibu Bapak sadayana sakali deui sumangga nyanggakeun.
Kumargi kitu sim kuring neda ageung agung cukup lumur, neda jembar hampurana, anu janten margi dina tata titina, dina tindak tandukna, oge dina tata titina, bema tatakrama, oge dina basa basina mung sakadar dirarampa, sugan kiti, meureun kieu, tangtos pisan upami teu ninggang kana wirahmana mah, seueur silung sareng sumbangna, kalayan teu puguh entep seureuhna.
Rupina sakitu nu kapihatur hapunten sagala rupi kalepatan sareng kakiranganana, beber layar poe anyar, lulus banglus ginuluran, tebih tina marganing balai, anggang tina sagala gogoda disarengan luhur kuta gede dunya, jatnika sapapaosna, bagja dunya rawuh akheratna.
Masih kurang berikut juga kami sediakan video pidato singkat dalam bahasa sunda
<
Pidato singkat bahsa sunda tentang pendidikan
NGAMUMUK KANDAGA BUDAYA SUNDA
Assalamualaikum Wr.Wb.
Bapak kalih ibu anu bade ngaregepkeun biantara-biantara simkuring, urang titenan kahirupan kiwari seueur pisan tontonan ti luar nagara urang, dipikaresep ku barudak ngora, anu sepuh oge sami “ Jati kasilih ku junti” teu minosea kana seni budaya, margi di Indonesia ti sabang dugi ka maroke seueur pisan seni budaya.
Di pulo Jawa bae aya budaya Jawa jeung Sunda.
Ku hal kitu dina biantara ayeuna bade bantun tema “ Ngala lele kasamawa meunang dua, ngamumule kandaga Budaya Sunda”.
Naon atuh ari budaya the? Ceuk emutan simkuring Budaya the hiji kamonesan atanapi kapanigelan, boh dina seni atanapi dina kaolahan, tangtos ibu bapak tumaros naha kadaharan make lebet kana budaya?. Urang ngabantun conto: babantal, comro, misro, nutuan bubuy bawang, tutuan sareng cikur, beuleum sampeu ditambih parud kalapa gegetuk ngarana moal aya di Amerika, iwal Obama meureun apaleun, pedah kungsi di Indonesia.
Dina widang seni di latar Sunda seueur pisan, aya rengkong, reog, celempungan bajidor, jaipongan, wayang golek, sareng nu sanesna. Budak ngora ayeuna sok ngaleos upami ngadangu kacapi, suling. Kop nu kitu mah keur nu huisan. Abdi mah resep rok en roll, dag, dig, dug jreng.., bress…, hebat euy.
Padahal upami dilenyepan, ngemprangna sora kendang, ngerelikna sora suling kabawa angin peuting, hawar-hawar cianguran matak nyerep kana hate sumanambah kana bayah, kendang penca mani ngemprang, hut, het anu ngigelna kiwari ampir sirna. Nu matak ahli seni budaya atawa pamarentah geus nyieun wadah sapertos IPSI, ngawangun sanggar pikeun ngamumule seni budaya , utamina di tatar sunda kango urang mah. Piraku ari urang Amerika bisa kana budaya Sunda ari urang teu resep, teu malise, heunteu reueus urang kudu jadi benteng budaya Sunda.
Wargi-wargi sadaya sakitu nu kapihatur tina tanahal, garehal teu keuna kana undak usukna basa, sakali deui umajak ka balarea urang mumule seni budaya urang.
Urang Jepang bisa nyieun pedang, urang reureus bisa nyieun jodang, tong mangmang tong hariwang kang Darso ge bisa hirup senang.
Wassalamualaikum Wr.Wb.
Contoh Pidato Bahasa Sunda Tema Kebersihan Lingkungan
Assalamualaikum wr wb
Langkung tipayun urang panjatkeun puji sinareng syukur kailahiirabbi nu mana kalayan hidayah sareng inayahna, urang sadaya tiasa kempel dina ieu tempat kalwan dina kayaan sehat walafiat.
Para wargi anu ku simkuring dipikahormat.
Dina ieu waktos, abdi bade nerangkeun sakumaha pentingna hirup sehat kanggo urang sadayana. Janten, urang sadaya kedah atawa wajib ngajaga lingkungan sareng awak nyalira pikeun urang sadaya tiasa ngajaga tina sagala panyakit. Ku margi kitu, urang kedah ningkatkeun pola hirup sehat kanggo kapayunna di kawitan ti ayuena.
Dina salah sahiji hadits diterangkeun…
Inna dhofatu minal iman
Nu hartosna : “Kabersihan teh sabagian tina Iman”
Tina hadits eta, urang tangtu tos ngartos maksad sareng tujuannana, nyaeta urang teh umat muslim anu ngagaduhan iman dina jero hate urang. Upami urang sadaya iman ka Allah, berarti urang kudu bersih atanapi suci tina sagala kokotor boh hadas alit atawa hadas ageung, nu nyebabkeun urang teu suci. Bersih eta sadaya teh nu didasarkeun tina bersihna jeung sucina urang sareng lingkungan di sakitar urang. Kabersihan sakola oge kudu urang jaga. Urang kudu mikacinta kabersihan sangkan hate urang ge milu bersih.
Kabersihan teh aya marupi-rupi macemna, nyaeta aya bersih hate, bersih jiwa, bersih raga, sareng bersih rohani. Tah, urang kudu janten jalmi anu kaasup kana jalma anu bersih sadayana. Allohumma, amien… Hayu urang sami-sami ningkatkeun pola hirup sehat kanggo kasaean urang sadaya sangkan tiasa leuwih getol kana ibadah ka Gusti nu Maha Welas tur Maha Asih.
Para wargi anu mulya.
Cekap sakitu abdi nyanggakeun pihatur, pamungkas pisanggem, bilih aya basa anu kirang entep saeureuhna atanapi kecap anu kirang merenanh larapna, mugi kersa ngahapunten.
Wassalammu’alaikum Wr. Wb.
Yup itulah berbagai pidato singkat menggunakan sunda sebagai bahasa pengantarnya yang diambil dari berbagai sumber dan hasil sumbangan dari bro dan sis di blogbintang. Bagi yang memiliki contoh lainnya silahkan kirimkan saja di mari, nanti saya kasih ucapan terima kasih


text:
Séké Seri
Séké Seri (Basa Seri: comcáac) mangrupakeun padumuk asli di Sonora, Méksiko.
Pambagian[édit | sunting sumber]
Séké Seri baheulana dibagi kana genep sub-séké nya éta:
- Xiica hai iic coii ("aranjeunna nu nuju ka arah angin"), nu nyicingan wewengkon gedé di kalér.
- Xiica xnaai iicp coii ("aranjeunna nu nuju ka kalér"), nu nyicingan wewengkon ti Bahía Kino nepi ka Guaymas.
- Tahéjöc comcáac ("padumuk pulo tiburon"), nu nyicingan wewengkon Pulo Tiburon, jeung basisir Méksiko di payunna, kaléreun xiica xnaai iicp coii.
- Heeno comcáac ("urang-urang sagara keusik"), nu nyicingan lebak di tengah Pulo Tiburon.
- Xnaamótat ("aranjeunna nu datang ti kidul"), nu tinggal di wewengkon di antara xiica hai iic coii jeung Tahéjöc comcáac.
- Xiica Hast ano coii ("aranjeunna nu aya di Pulo San Esteban"), nu nyicingan San Esteban Island jeung basisir kidul ti Pulo Tiburon.
Tilu ti sub-séké ieu dibagi deui, hubungan di antara sub-séké ieu teu hadé waé jeung kadang aya papaséaan.
Saenggeus jumlah para Urang Seri ngirang, ku lantaran konflik jeung pamaréntahan Méksiko jeung Tohono O'odham sarta ayana épidémi kuris, urang-urang Seri nu nyisa ngagabung kana hiji séké.
Daptar Pustaka[édit | sunting sumber]
- Moser, Edward W. (1963.) Seri Bands. (Vérsi basa Spanyol)


text:
Gintung
Gintung (Bishop wood) nyaéta spésiés tuwuhan ti kulawarga Phyllanthaceae. Spésiés ieu sumebar ti Asia Kidul sarta Asia Tenggara nepi ka Australia sarta Polinesia. Ieu tuwuhan ogé tumuwuh di Cina bagian baratdaya, tengah, wétan, sarta kidul, jeung ogé Taiwan.Hao Zheng, Yun Wu, Jianqing Ding, Denise Binion, Weidong Fu and Richard Reardon (Séptember 2004). "Bischofia javanica (Bishop wood)" Invasive Plants of Asian Origin Established in the US and Their Natural Enemies, 34–35, USDA Forest Service. URL accessed 2006-11-17.Li Bingtao (1994). "Bischofia Bl.". Flora Reipublicae Popularis Sinicae 44 (1): 184–188.
Mangpaat[édit | sunting sumber]
- Kaina anu boga warna beureum kolot sarta padet dipaké minangka bahan wangunan.
- Buahna dipaké pikeun nyieun arak.
- Sikina, anu bisa didahar, ngandung 30-54% minyak, anu dipaké minangka pelumas
- Akarna dipaké pikeun ubar


text:
Kota Magelang
- Pikeun artikel kabupatén nu ngaranna sarua, tempo Kabupatén Magelang.
Kota Magelang nyaéta salasahiji kota di Propinsi Jawa Tengah. Kota ieu aya di tengah-tengah Kabupatén Magelang. Kota Magelang miboga posisi nu stratégis, sabab aya di jalur utama Semarang-Yogyakarta. Magelang aya di 75 km kiduleun Semarang, atawa 43 km kaléreun Yogyakarta.
Kota Magelang ngawengku 2 kacamatan, nyaéta Magelang Utara jeung Magelang Selatan, sarta kabagi deui kana sajumlah kalurahan.
Daptar eusi
Pangatikan[édit | sunting sumber]
Kota Magelang mangrupakeun daérah nu pangatikannana cukup maju di Karesidenan Kedu, malahan di Jawa Tengah ogé masih bisa éksis.
Di Kota Magelang aya sajumlah institusi pangatikan nu kasohor, diantarana, SMU Negeri 1 Magelang, SMP Negeri 1 Magelang nu geus nerapkeun téhnologi CCTV di unggal kelasna jeung SMK Negeri 1 Magelang nu jadi puseur WAN (Wireless Area Network) di kota ieu. Aya ogé sakola keur calon perwira TNI Angkatan Darat nyaéta Akademi Angkatan Darat/Akademi Militér (baheula AKABRI); Présidén Susilo Bambang Yudhoyono mangrupakeun alumni sakola ieu.
Paguron luhur swasta lianna nyaéta: Universitas Muhammadiyah Magelang (kaasup Akademi Kebidanan Muhammadiyah, Akademi Keperawatan Muhammadiyah, jeung Politeknik Muhammadiyah), Universitas Tidar Magelang, STMIK Bina Patria sarta Akademi Tirta Indonesia.
Tempat menarik[édit | sunting sumber]
Sanajan leutik, Kota Magelang miboga loba tempat nu menarik, diantarana:
Taman Kyai Langgeng[édit | sunting sumber]
Taman Kyai Langgeng aya di Kota Magelang, Jawa Tengah, persisna di Jalan Cempaka. Taman ieu mangrupakeun hiji-hijina taman di Kota Magelang nu pangseringna didatangan, lain ukur ku urang Magelangna, tapi ogé geus sohor minangka salasahiji taman nu éndah di Indonésia. Pikeun ngadatangannana henteu susah sabab loba angkot nu siap nganteur nepi ka hareupeun taman, nyaeta jalur 1 ti kaler, jalur 5 ti kidul jeung lamun ti arah Terminal Tidar, bisa naek mikrobeus jurusan Magelang - Wonosobo.
Pecinan atawa Jl. Pemuda[édit | sunting sumber]
Jalan Pemuda atawa nu leuwih kasohor minangka Pecinan sering disebut Malioboro-na Magelang. Pecinan mangrupakeun puseur pangbalanjaan sakaligus bisnis nu ada di Kota Magelang. Di kenca katuhueun jalan sapanjang 1,5 kilométer ieu ngadeg loba pisan toko-toko jeung minimarket sarta réstoran.
Rupa-rupa[édit | sunting sumber]
- Magelang miboga slogan minangka Kota HARAPAN (Basa Indonésia:hidup, aman, rapi, asri dan nyaman)
- Kadaharan has Magelang nyaéta gegetuk. Rupa-rupa gegetuk bisa dipaggihan boh di pasar-pasar tradisional atawa di toko-toko gedé.
- New Armada mangrupakeun industri karoseri mobil panggedéna di Asia Tenggara.


text:
Cét
Cét nya éta produk anu dipaké pikeun méré warna kana objek atawa permukaan kalayan ngalapisan ku lapisan pigmén. Cét bisa dipaké kana sagala rupa saperti ngahasilkeun karya seni (ku tukang lukis pikeun nyieun lukisan), salutan industri (industrial coating), bantuan pengemudi (marka jalan), atawa pengawét (pikeun nyingkahan korosi atawa karusakan alatan ku cai air).
Daptar eusi
Sajarah Cét[édit | sunting sumber]
Industri cét nya éta salah sahiji industri paling kahot.[1] Sakitar 20.000 taun ka tukang, manusa anu hirupna di guha-guha geus maké cét pikeun komunikasi, dékorasi jeung proteksi.[1] Maranéhna maké matérial-matérial anu aya di alam saperti arang (karbon), getih, cisusu, jeung getah tina tutuwuhan anu miboga warna anu matak ngirut.[1] Kaonjoyan cét jaman baheula mah awét, bisa ditingali lukisan guha di Altamira Spanyol, Lascaux Spanyol, cét batu urang Aborigin di Arnhem Land Australia, jeung lukisan-lukisan prasejarah séjéna anu kapanggih.[1] Urang Mesir kuno mekarkeun cét jadi leuwih loba pilihan warna saperti beureum, biru, jeung hideung anu asalna tina akar.[1] Satuluyna urang Mesir manggihan kasein pikeun jadi perekatna.[1] Ku kamekarana jaman, mimiti geus kapanggihna minyak anu tina tutuwuhan jeung resin ti fosil pikeun ngaganti getih jeung cisusu pikeun jadi perekat cét.[1] Sanajan ayeuna mah geus aya perekat/resin anu bahana geu kacampuran kimia tapi resin-resin natural nepi ka ayeuna sok kénh loba nu maké.[1]
Bahan Cét[édit | sunting sumber]
Bahan-bahan anu dipaké dina nyieun cét téh lob pisan, tapi intina cét ngawengku padatan (solids) jeung cairan (liquids).[2] Lantaran bagéan padatan éta bakal tahan (tersuspensi) dina porsi cairan atawa carrier. Solids atawa padatan nya éta bahan anu aya di permukaan saenggeus bagéan liquids menguap.[2] Solids ngawengku tina sababaraha matérial, anu didesain pikeun ngahasilkeun sababaraha propérti tina cét, ngan anu utamana mah nya éta pigmen (pewarna) jeung binder (perekat).[2] Sangkan leuwih gampang nyangkem bahan anu ngasarungsum cét, jadi bahan ngasarungsum diklasifikasikeun jadi opat bagéan nya éta carrier atawa pembawa, pengikat atawa pembentuk lapisan pilm, pigmen, jeung aditif.[2] Sacara umum, bahan baku cét ngawengku 4 bagéan nya éta:
- Vehicle: komponen pokok dina cét anu pungsina pikeun ngahasilkeun hardness, flexibility jeung ngabentukna lapisan.
- Solvent: pungsina pikeun ngéncérkeun cét saencan di aplikasikeun ka barang.
- Pigment: pungsina pikeun gincu jeung nyitakeun daya tutup cét.
- Additive: bahan tambahan pikeun ngajadikeun cét gampang di aplikasikeun jeung hasilna saluyu jeung kahayang.
Jinis Cét[édit | sunting sumber]
Jinis-jinis jeung tipe cét loba pisan pikeun ngaklasifikasikeunna bisa tina rupa-rupa bahan anu dipakéna nepi ka gunana.[3] Lamun cét diklasifikasikeun tina pembawa atawa pelarutna, cét dibagi jadi dua bagéan, nya éta cét basis cai (water-based) jeung cét basis solvent (solvent-based).[3] Pikeun ngaklasipikasikeun tina jinis binder atawa pilm pormerna misalna téh lamun cét maké resin epoksi jadi cét digolongkeun jadi cét époksi, lamun maké binder alkyd ngarana cét alkyd, sedengkeun binder melamine ngarana cét melamine, kitu satuluyna.[3] Ditilik tina jinis dipakéna aya cét mobil, cét tembok, cét kenténg, cét kapal, cét kolam, cét primer, cét kai, cét téhel atawa flooring, jrrd.[3]


text: 1Dina hiji poe, geus meh waktuna sembahyang — kira-kira pukul tilu sore — Petrus jeung Yahya arangkat ka Bait Allah. 2Di dinya, aya hiji lalaki anu lumpuh ti barang burusut, nepi ka kudu digogotong bae. Baku, saban poena, sok dipernahkeun deukeut panto gapura Bait Allah anu ngaranna Gapura Endah, sina menta sidekah ka anu rek arasup ka Bait Allah. 3Petrus jeung Yahya oge, basa rek lalebet ka Bait Allah, ku manehna dipentaan sidekahna. 4Ku aranjeunna, manehna diteuteup; geus kitu, Petrus sasauran, “Coba neuteup ka kula duaan.” 5Nu lumpuh teh tuluy neuteup, hatena mah ngarep-ngarep sidekah. 6Tapi saur Petrus, “Emas perak kula teu boga. Tapi kaboga kula ayeuna arek dibikeun. Demi pajenengan Isa Al Masih urang Nasaret, pek leumpang!” 7Tuluy Leungeun jelema eta, ku anjeunna dicekel pikeun mantuan nangtungkeun. Harita keneh, suku jeung keuneungna jadi kuat. 8Korejat bae hudang, — semu luncat — tuluy manehna leuleumpangan bulak-balik; seug manehna teh nuturkeun aranjeunna ka jero Bait Allah, semu ajret-ajretan, bari muji ka Allah. 9Ku sarerea oge katingal manehna leuleumpangan jeung muji ka Allah teh. 10Sanggeus nyarahoeun yen manehna teh anu sok musapir di Gapura Endah tea, kacida pada mikahelokna, heran ku kajadian nu kaalaman ku eta jelema. 11Ku lantaran eta jelema teh, ngikintil bae ka Petrus jeung Yahya. Tungtungna mah, anu pada mikaheran teh, rob bae ngarubung ka aranjeunna di hiji tepas anu disebut Tepas Sulaeman. 12Ningali kitu pok Petrus nyarios, saurna, “Dulur-dulur, urang Israil! Naha kudu heran ku ieu kajadian? Ku naon malalencrong ka kaula? Sangkana ieu jelema teh cageur lantaran pangawasa atawa ku ka ibadahan kaula sorangan? 13Allah nu disembah ku Ibrahim, Isak, jeung Yakub, — Allah nu disembah ku karuhun urang — geus maparin kamulyaan ka Abdi-Na, nya eta ka Isa anu ku aranjeun geus diselehkeun sarta ditarampik di payuneun Pilatus; sanajan cek timbangan Pilatus mah, Anjeunna pantes dibebaskeun. 14Anjeunna, Anu Adil tur Suci, ku aranjeun ditampik, ari anu ngundeur nyawa batur kalah ka dihadiahan kabebasan ti Pilatus. 19:12-15* 15Anjeunna nu jadi Pamingpin kana hirup teh, ku aranjeun geus ditelasan. Tapi ku Allah, Anjeunna geus digugahkeun deui ti enggon anu maraot, nya kaula sarerea saksina. 16Ku sabab manehna percaya ka pajenengan Isa, — ieu jelema anu ku aranjeun dipikawawuh sarta katarenjo sapopoena — ku eta Jenengan geus dibere tanaga kakuatan. Nya ku lantaran manehna percaya bisana cageur teh, kasaksian ku aranjeun. 17Dulur-dulur, kaula terang pangna aranjeun kitu pepetaan teh, bakating ku balilu; saruana jeung pamingpin aranjeun. 18Tapi nya ku jalan kitu, Allah teh ngabuktikeun dawuhana-Na anu didawuhkeun ka nabi-nabi-Na baheula, yen Al Masih utusana-Na teh wajib nandangan sangsara. 19Ayeuna, nu penting mah aranjeun teh geura areling sarta tarobat, malar lubar tina dosa, 20supaya dilongsongkeun nya hate ku Allah. Supaya Anjeunna ngutus Isa, anu ti awalna keneh oge memang geus dipastikeun pikeun ngajadi Al Masih aranjeun. 21Ari Al Masih teh, kudu mulih heula ka sawarga nepi ka sagala perkara dianyarkeun deui; sakumaha anu geus didawuhkeun ku Allah, ti baheula, ku perantaraan nabi-nabi-Na anu saruci. 22Geuning saur Musa oge kieu: Maraneh ku Gusti Allah bakal dibere hiji nabi saperti kami, anu asal ti maraneh keneh. Sagala kasauranana anu ditujukeun ka maraneh teh, kudu digugu. 23Ari anu teu ngagugu tanwande dibasmi ti hirup kumbuh bangsa urang. 24Nabi-nabi, mimiti ti Nabi Samuel nepi ka nabi-nabi sabada anjeunna, kabeh kungsi ngucapkeun wangsit ngeunaan jaman kiwari. 25Nya ka aranjeun buktina eta wangsit teh; aranjeun anu ngabogaan hak meunangkeun jangji subaya anu ku Allah didawuhkeun ka karuhun urang, nalika Anjeunna ngadawuh kieu ka Ibrahim: Ku jalan turunan maneh, sakabeh bangsa di sakuliah bumi bakal ginuluran berkah. 26Nya pikeun kasalametan aranjeun, utamana mah, Allah ngagugahkeun sarta ngutus Abdi-Na ka aranjeun teh; supaya Anjeunna iasa mingpin ka aranjeun masing-masing, malar bisa tarobat tina sagala kalakuan anu jahat.”


text:
Organisasi Sabilulungan Islam
-
“OIC” dialihkeun ka dieu. Keur kagunaan sejen, tingali OIC (disambiguasi).
Organisasi Sabilulungan Islam (Basa Inggris: Organisation of Islamic Cooperation (OIC); Basa Arab: منظمة التعاون الاسلامي; Basa Prancis: Organisation de la Coopération Islamique (OCI))[a 1] nyaéta hiji organisasi internasional anu dieusian ku 57 nagara anggota. OSI mibopga délegasi permanén ka Pasarikatan Bangsa-Bangsa, sarta mangrupa organisasi internasional nu panggedéna salian ti Pasarikatan Bangsa-Bangsa.[1] Basa resmi OSI nyaéta Basa Arab, Inggris, jeung Perancis. Ngaranna dirobah ti Organisasi Konferénsi Islam (Basa Inggris: Organisation of the Islamic Conference; Basa Arab: منظمة المؤتمر الإسلامي; Basa Prancis: Organisation de la Conférence Islamique) ka ngaranna nu ayeuna dina 28 Juni 2011.[2]
Daptar eusi
Anggota[édit | sunting sumber]
Organisasi Sabilulungan Islam miboga 57 anggota, 56 di antarana dikelompokkeun ku Pasarikatan Bangsa-Bangsa Salaku nagara anggota. Sababarhana, utamina nu ti Afrika Kulon, sanés mangrupa nagara nu mayoritasna Muslim sanajan lamun populasi Muslimna seueur. Sababaraha nagara kalawan populasi Muslim, kawas Rusia jeung Thailand, aya di posisi Nagara Panénjo, samentawis India jeung Étiopia, sanés anggota.
Sékrétaris Jéndral OSI[édit | sunting sumber]
Tingali goé[édit | sunting sumber]
Catetan jeung rujukan[édit | sunting sumber]
- ↑ Upon the groups's renaming, some sources provided the English-language translation "Organisation of the Islamic Cooperation", but the OIC's official website and the website of the OIC Mission to the UN have since indicated the preferred English translation omits the "the".
- ↑ US Department of State. "Special Envoy to the Organisation of the Islamic Conference (OIC)". Diakses pada 16 Pébruari 2012.
- ↑ OIC changes name, emblem Pakistan Observer
- ↑ Nagara Paléstina neraskeun posisi Organisasi Pangbébasan Paléstina sanggeus Déklarasi Kamerdikaan Paléstina 1988.
- ↑ OIC member states
- ↑ OIC observers
- ↑ Komunitas Siprus Turki di Siprus jadi hiji “komunitas panénjo” OSI dina 1979 dina ngaran “Komunitas Muslim Turki Siprus”. Patepungan Mentri Luar Nagri OSI ka-31 di Istanbul dina Juni 2004, nangtoskeun yén Komunitas Siprus Turki éta (diwakilkeun ku Républik Turki Siprus Kalér) bakal milu dina patepungan OSI kalawan ngaran nu dipertimbangkeun dina Rancangan Annan pikeun Siprus (“Nagara konstituén Siprus Turki Républik Siprus Ngahiji” atanapi pondokna Nagara Siprus Turki). Cyprus and the Organization of Islamic Conferences
- ↑ Former Secretaries-General–OIC.
Bacaan salajengaa[édit | sunting sumber]
- Ankerl, Guy Coexisting Contemporary Civilisations: Arabo-Muslim, Bharati, Chinese, and Western. Geneva, INUPress, 2000, ISBN 2-88155-004-5
- Al-Huda, Qamar. "Organisation of the Islamic Conference." Encyclopedia of Islam and the Muslim World. Diédit ku Martin, Richard C. Macmillan Reference, 2004. vol. 1 p. 394. 20 April 2008


text:
basa
Daptar eusi
Basa Sunda
Kecap banda
basa
- basa: alat anu dipaké ku jalma pikeun ngedalkeun eusi haténa, diwangun ku réntétan sora anu puguh éntép seureuhna
- Contoh: Saban bangsa tangtu miboga basa.
- juru basa : pagawé anu tugasna narjamahkeun
- Conto: Béjana Néng Engkoy téh jadi juru basa di Balé Pustaka.
Katerangan
- basa: waktu
- Conto: Basa Haji Ikin hajat, kuring mah keur ngumbara di Jakarta.
Babasan
- basa-basa: teu tumarima
- Conto: Dasar jelema belegug, sakitu ditulungan ku batur téh mani teu basa-basa acan.


text:
Kata Kata Peribahasa Sunda Kolot - Peribahasa adalah Kelompok kata atau kalimat yang tetap susunannya, biasanya mengiaskan maksud tertentu (dl peribahasa termasuk juga bidal, ungkapan, perumpamaan); - ungkapan atau kalimat ringkas padat, berisi perbandingan, perumpamaan, nasihat, prinsip hidup atau aturan tingkah laku.
Nah kali ini saya mau berbagi kumpulan kata peribahasa sunda kolot - pepatah orang tua kalau disunda kolot sama artinya dengan tua. jadi kalau diartikan peribahasa orang tua. Walaupun saya bukan orang sunda tapi saya suka dengan bahasa sunda, dan ingin ikut serta melestarikan mempertahankan bahasa ini yang dengan perkembangan jaman sedikit demi sedikit bahasa sunda yang lemah lembut enak didengar, berubah menjadi bahasa yang sedikit kasar yah itulah karena kurangnya minat anak anak untuk belajar bahasa daerahnya sendiri. Kalau bukan kita siapa lagi...?
Nah dibawah ini ada sedikit kumpulan peribahasa sunda kolot yang saya peroleh dari Sahabat saya Aswan yang benar benar asli Sunda.
Paribasa téh omongan anu geus tetep susunanana jeung ngandung harti; piluangeun atawa jadi pituah.Nah Gimana bagus bagus kan kata kata peribahasa sundana.... Pasti atuh da nungadamelna ge urang sunda pasti hade atuh nya,
Hartina : Papaduan nguruskeun nu
euweuh mangpa'atna di hareupeun jalma loba.
Susunanana geus ditetepkeun ku nini-moyang. urang. Lamun ku urang dirobah éntép seureuhna, tanwandé hartina jadi camplang.
Babasan téh disusun tina sababaraha kecap anu ngandung harti injeuman, harti anu teu sarua jeung harti sawajarna.
Contona:
1. Hampang birit.
2. Leutik burih.
3. Pait daging, pahang tulang dst.
Paribasa-paribasa nu ngandung harti ibarat :
1. Adéan ku kuda beureum.
2. Nulungan anjing kadempét.
3. Sakuru-kuru lembu, saregéng-regéng banténg jst.
Paribasa-paribasa nu ngawangun papatah
1. Ulah beunghar méméh boga!
2. Ulah tiis-tiis jahé!
3. Ulah muragkeun duwegan ti luhur jst.
Paribasa-paribasa nu ngandung maksud, supaya ulah nyeri teuing karasana ku batur
1. Ngadeupaan lincar.
2. Héjo tihang.
3. Teu hir, teu walahir, teu kakak, teu caladi, teu aro-aro acan jst.
Di handap ieu Paribasa jeung Babasan Sunda Bagean ka-1:
1. Adam lali tapel.
Hartina : Poho ka baraya jeung poho ka lemah cai.
2. Adat kakurung ku iga.
Hartina : Adat téh hésé digantina.
3. Adéan ku kuda beureum.
Hartina : Beunghar ku barang titipan atawa ginding ku pakéan batur.
4. Adigung-adiguna.
Hartina : Gedé hulu, boga rasa leuwih ti batur. Kaciri dina laku-lampahna jeung omonganana.
5. Ajak Jawa.
Hartina : Ngajak anu henteu saenyana, henteu terus jeung haté, ngan ukur papaés baé, supaya ngeunaheun batur.
6. Ngajul bulan ku asiwung = Mesék kalapa ku jara.
Hartina : Usaha anu mubadir, moal ngadatangkeun hasil.
7. Ngadu angklung di pasar.
8. Ngadu-ngadu rajawisuna.
Hartina : Mawakeun omongan si A ka si B, ogé carita si B dipupulihkeun ka si A. Temahna si A jeung si B téh paraséa, paréa-réa beunang jeung paréa-réa omong.
9. Ngagulkeun payung butut.
Hartina : Ngagulkeun luluhur sorangan.
10. Aya astana sajeungkal.
Hartina : Anu mustahil ogé bisa kajadian. Upamana budak leutik kénéh geus maot, sabab sasarina mah nu geus kolot pisan anu maot téh jst.
11. Aya jalan komo meuntas.
Hartina : Eukeur mah aya maksud, turug-turug aya pilantaraneunana.
12. Aya bagja teu daulat.
Hartina : Arék meunang bagja atawa kauntungan, tapi teu tulus.
13. Aya peurah.
Hartina : Aya komara, aya harga, aya pangaji.
14. Ayakan tara meunang kancra.
Hartina : Nu bodo jeung nu pinter moal sarua darajatna jeung pangasilanana.
15. Akal koja.
Hartina : Pinter dina kagoréngan atawa kajahatan.
16. Mun teu ngakal, moal ngakeul.
Hartina : Mun teu usaha moal pinanggih jeung rejeki pibekeleun hirup.
17. Aku panggung.
Hartina : Daréhdéh jeung méré mawéh, ngan hanjakal ku ieu aing, asa pangpunjulna, pangbeungharna jst.
18. Aku-aku angga.
Hartina:
Ngaku barang batur kalawan ngandung maksud hayang mibanda.
Ngaku baraya batur anu beunghar atawa jeneng kalawan aya pangarahan, mamrih kahormatan atawa kauntungan.
19. Aki-aki tujuh mulud.
Hartina : Lalaki nu geus kolot pisan.
20. Alak paul.
Hartina : Tempat anu lain di kieuna, ngeunaan jauhna jeung pisusaheunana.
21. Alak-alak cumampaka.
Hartina :
1. Resep jeung hayang dipuji ku batur, boga rasa pangpunjulna.
2. Anu handap hayang nyaruaan nu luhur, nu hina hayang nyaruaan nu mulia jst.
22. Teu puguh alang-ujurna.
Hartina : Teu puguh éntép-seureuhna. Teu bérés. Lain kitu kuduna.
23. Alus panggung (Alus laur) = Alus laur, hadé omé.
Hartina : Tegep dedeg pangadegna.
24. Ambek nyedek, tanaga midek.
Hartina : Ari napsu pohara gedéna, ngan jakal teu kaanteur ku tanaga, ma'lum geus ropoh.
25. Seukeut ambeu, seukeut panon.
Hartina : Loba mata-matana jeung pinter nyusud perkara, nepi ka perkara nu kumaha baé ogé bisa kabongkar. Ieu téh ngeunaan ka pulisi.
26. Teu diambeuan.
Hartina : Teu dipikasérab, teu dipikasieun.
27. Dipiamis buah gintung.
Hartina : Disangka hadé jeung bageur, tapi buktina goréng, jeung jahat.
28. Anak emas.
Hartina : Budak atawa kolot nu kacida dipikanyaahna. Teu kudu ku indung-bapana baé; bisa ogé ku dununganana.
29. Anak mérak kukuncungan.
Hartina : Sipat-sipat nu aya di anak, babakuna nu hadéna, sasarina loba anu diturunkeun ku kolotna.
30. Anak puputon.
Hartina : Anak nu kacida didama-damana; nu pohara dipikanyaahna.
31. Anjing ngagogogan kalong.
Hartina : Mikahayang nu lain-lain, anu pamohalan pilaksanaeun.
32. Nulungan anjing kadempét.
Hartina : Nulungan jalma nu teu boga pisan rasa tumarima.
33. Beuteung anjingeun.
Hartina : Ngeunaan ka jelema anu beuteungna cara beuteung anjing. .
34. Tikoro andon peso.
Hartina : Ngadeukeutan jalma anu bakal ngahukum atawa nganyényeri ka diri urang.
35. Paanteur-anteur julang.
Hartina : Silih anteur maké aya dua tilu kalina.
36. Aub payung, sabet sapon, sabasoba.
Hartina : Wewengkon, ngeunaan tanah.
37. Ngadaweung ngabangbang areuy.
Hartina : Pohara nineungna kana jaman nu geus kasorang nepi ka matak waas pacampur jeung sedih.
38. Ari umur tunggang gunung, angen-angen pecat sawed.
Hartina : Ari umur geus luhur, tapi haté ngongoraeun kénéh.
39. Asa ditonjok congcot.
Hartina : Meunang kabungah anu gedé, anu saenyana teu diarep-arep.
40. Asa nanggeuy endog beubeureumna.
Hartina : Kacida nyaahna.
41. Asa potong leungeun katuhu.
Hartina : Leungiteun jelema anu pohara hadé gawéna.
42. Asa tungkeb bumi alam.
Hartina : Rarasaan jelema anu pohara bingungna, nuju poék mongkléng pipikiranana.
43. Henteu asa jeung jiga.
Hartina : Teu asa-asa. Teu asa ka deungeun-deungeun, tapi asa ka dulur baé, ku lantaran geus lila babarenganana.
44. Tamplok aseupan.
Hartina : Nurun sagemblengna ka anak, boh dedeg pangadegna, boh tingkah polahna.
45. Nu asih dipulang sengit, nu haat dipulang moha.
Hartina : Nu hadé jeung loba jasana ka diri urang, dinyenyeri ku urang, ku omongan atawa kalakuan anu goréng.
46. Ngaliarkeun taleus ateul.
Hartina : Ngabéja-béjakeun kagoréngan atawa kajahatan anu lian.
47. Ati mungkir, beungeut nyanghareup.
Hartina : Palsu, siga sono, tapi henteu. Siga suka, tapi henteu. Siga nyaah, tapi henteu jeung saterusna.
48. Ati putih, badan bodas.
Hartina : Bérésih haté, teu aya geuneuk-maleukmeuk.
49. Ngacak ngebur.
Hartina : Rek maké naon baé ogé bisa, da geus aya jeung geus sadia.
50. Awak sabeulah.
Hartina : Teu rimbitan, mun ninggang di awéwé teu boga salaki, mun ninggang di lalaki teu boga pamajikan.
51. Awak sampayaneun.
Hartina : Maké pakéan nu kumaha baé ogé, katénjona pantes atawa lucu baé.
52. Ngawur kasintu, nyieuhkeun hayam.
Hartina : Ngaraeh jeung darehdeh ka deungeun, sabab hayang dipuji, tapi teu nolih jeung nyapirakeun ka dulur atawa ka baraya.
53. Sentak badakeun.
Hartina : Teu ceehan dina digawé. Dina mimiti mah pohara getolna, tapi beuki lila, beuki ngedul, tungtungna pagawéan téh diantep teu dipigawé pisan.
54. Cara badak Cihéa.
Hartina :
1. Leumpangna nyuruntul baé.
2. Lamun papanggih di jalan, tara nanya-nanya acan.
55. Belang bayah = Gindi pikir belang bayah
Hartina : Boga pikiran goréng ka pada kawula.
56. Ka bala, ka balé.
Hartina : Bisa nyaluyukeun diri di tempat mana baé, atawa jeung jelema nu kumaha baé.
57. Balég tampelé.
Hartina : Ari rasa tresna ka lalaki geus aya, ngan lamun papanggih jeung jelemana, gedé kénéh kaéra.
58. Bali geusan ngajadi.
Hartina : Tempat dilahirkeun.
59. Babalik pikir.
Hartina : Tadina goréng ayeuna mah jadi hadé. Tadina ngedul, ayeuna mah jadi getol jst.
60. Balik ngaran.
Hartina : Ngadon maot di lembur batur. Nu balik téh lain jelemana, tapi ngaranna wungkul.
61. Balung kulit, kotok meuting.
Hartina : Teu eureun-eureun nyeri haté ti baheula nepi ka kiwari.
62. Balungbang timur, caang bulan opat welas, jalan gedé sasapuan.
Hartina : 1. Béak karep ku rido. 2. Bérésih haté.
63.. Banda tatalang raga.
Hartina : Lamun urang papanggih jeung karerepet, gering upamana, euweuh halanganana urang ngajual barang nu aya pikeun ngabdla diri, meuli ubar sangkan waras.
64. Kacanir bangban
Hartina: Meunang wiwirang = Kawiwirangan
65. Hirup ngabangbara
Hartina: Ari tempat pikeun matuh mah leutik tur teu tumaninah, tapi lamun kaluar ti imah ginding, teu éléh ku batur.
66. Kahieuman bangkong
Hartina : Ku lantaran mangnyimpenkeun barang batur, nepi ka jiga nu beunghar.
67. Kawas bangkong katuruban batok.
Hartina: Bodo katotoloyoh, euweuh pisan kanyaho.
68. Ngabuntut bangkong
Hartina : Ku lantaran teu nyaho bener kana perkarana atuh teu bisa terus nyaritakeunana.
Teu sanggup migawé hiji pagawéan nepi ka anggeusna
69. Banteng ngamuk, gajah méta.
Hartina: Naon baé atawa saha baé anu dipikasieun ku urang.
70. Sakaru-kuru lembu, saregéng-regéng banténg.
Hartina : Samiskin-miskinna ogé pangagung mah tangtu baé moal miskin cara somah nu teu boga.
71. Bancang pakéwuh.
Hartina: Kasusah atawa karerepet. Sasarina mah ngeunaan kasusah atawa karerepet anu galedé baé.
72. Batu turun, keusik naék.
Hartina : Loba turunan ménak anu teu jareneng, tapi sabalikna loba turunan somah anu jareneng.
73. Gurat batu.
Hartina: Pageuh jangji, tara ngarobah naon baé anu geus dipasinikeun.
74. Batok bulu eusi madu.
Hartina:
Nyolong bade, teu cocog jeung taksiran. Siga miskin, tapi beunghar. Siga bodo, tapi pinter jst.
Ari nilik kana rupana mah goréng éta jelema téh, ngan haténa jeung uteukna mah hadé.
75. Kurung batok
Hartina : Teu resep nyanyabaan, ni'mat cicing di imah baé.
76. Tamplok batokeun
Hartina : Teu bisa nyésakeun rejeki; sabaraha sabaraha ogé béak-béak baé.
77. Ulah kabawa ku sakaba-kaba.
Hartina : Ulah kabawa ku nu teu paruguh, maksudna : kabawa ku jurig, dedemit jst.
78. Ambekna sakulit bawang.
Hartina : Gampang pisan ambek.
79. Dibéjér-béaskeun.
Hartina : Ditérangkeun kalawan eces pisan
80. Totopong heureut dibébér-bébér, tangtu soéh.
Hartina: Nyukupkeun ku pangala nu sakitu saeutikna. Tangtu baé matak jadi kasusahan, Iamun rejeki atawa pangala ngan saeutik, ari kaperluan jeung pangaluaran anu sakitu lobana.
81. Jauh ka bedug.
Hartina : Dusun, bodo, euweuh kanyaho.
82. Béngkok tikoro.
Hartina : Ku lantaran aya halangan, rejeki anu geus nyantong ogé, euweuh deui.
83. Ngijing sila, béngkok sembah.
Hartina : Goréng haté, teu satia ka anu jadi pamingpin atawa dunungan
84. Bengkung ngariung, bongkok ngaronyok.
Hartina : Babarengan hina, cilaka atawa rugi.
85. Keur nuju béntang surem.
Hartina : Keur sué, atawa tiis badan; lamun guna-tani ku hama jeung lamun dagang terus-terusan rugi baé.
86. Meubeut meulit.
Hartina : Mamawa.
87. Teu mais teu meuleum.
Hartina : Teu aya patalina pisan.
88. Kandel kulit beungeut.
Hartina : Euweuh kaéra.
89. Mindingan beungeut ku saweuy.
Hartina : Ari haté goréng, ngan budi parangi marahmay, perluna pikeun mindingan haté anu goréng tea, maksudna: supaya ulah kaciri.
90. Ulah beunghar méméh boga.
Hartina : Ulah adigung nyéta-nyéta anu beunghar, turtaning henteu atawa tacan boga pakaya.
91. Beurat nyuhun, beurat nanggung, beurat narimakeun inya.
Hartina: Pohara narimakeunana kana pitulung, ngan teu kawasa ngedalkeun ku lisan atawa tulisan. Anging Gusti anu tingali.
92. Lain ka tulang munding kabeureuyan mah, ku cacuk peda.
Hartina : Arék cilaka mah ku kasalahan anu leutik ogé bisa, teu kudu kasalahan anu gedé baé.
93. Beureum paneureuy = Seuseut batan neureuy
Hartina : Hésé pisan (seuseut-seuat) ngahasilkeun maksud.
94. Teu nyaho di alip bingkeng.
Hartina : Bodo teu bisa maca-maca acan, da teu sakola.
95. Beurat birit.
Hartina : Hésé jeung sungkan dititah.
96. Hampang birit.
Hartina : Gampang jeung daékan dititah.
97. Ngusap birit, bari indit.
Hartina : Ku lantaran ambek nyedek atawa éra parada, 1eos baé indit, teu amit heula ka nu araya di dinya.
98. Biwir nyiru rombéngeun.
Hartina : Resep mukakeun rasiah sorangan atawa rasiah batur.
99. Biwir sambung lémék, suku sambung lengkah.
Hartina : Henteu milu-milu kana tanggungjawabna mah; ieu mah ngan saukur mangnepikeun; dumeh jadi utusan, ngemban timbalan nu lian.
100. Bobo sapanon, carang sapakan.
Hartina : Aya kuciwana, lantaran aya kakuranganana atawa karuksakanana.
101. Mobok manggih gorowong.
Hartina : Meunang jalan pikeun ngalaksanakeun kahayang.
102. Bobor karahayuan.
Hartina : Henteu rahayu, henteu salamet, meunang kacilakaan atawa tiwas.
103. Boga pikir kaping burih.
Hartina : Boga kahayang anu datangna téh lain ti heula, tapi pandeuri.
104. Buah ati.
Hartina : Pohara dipikanyaahna. (Ngeunaan ka jelema wungkul).
105. Kawas lauk asup kana bubu.
Hartina : Gampang meunangna jeung asupna kana hiji pagawéan, tapi hésé béléké kaluarna jeung ngécagkeunana éta pagawéan.
106. Naheun bubu pahareup-hareup.
Hartina : Dina aya pangabutuh, silih injeuman duit.
107. Ngabudi ucing.
Hartina : Teu wani nimbongkeun atawa ngedalkeun kahayang, atawa kadeudeuh.
108. Cara bueuk meunang mabuk.
Hartina : Ngeluk baé, teu lémék, teu nyarék, euweuh hojah, euweuh karep: euweuh kahayang sabab éra atawa sieun.
109. Buluan belut, jangjangan oray.
Hartina : Pamohalan kajadian.
110. Teu kaur buluan.
Hartina : Teu kaur boga pakaya.
111. Ciri sabumi, cara sadésa.
Hartina : Béda tempatna, béda deui adat jeung kabiasaanana.
112. Bungbulang tunda.
Hartina : Tunda talatah. Lamun dititah, tara sok pék ku manéh, tapi sok nitah deui ka batur.
113. Sabuni-buni nu ngising.
Hartina : Sanajan dibunian atawa disumputkeun ogé, ari laku-lampah anu goréng mah awal-ahir sok kudu kanyahoan baé.
114. Ngodok liang buntu.
Hartina : Hésé capé taya gawé, susah payah taya guna, sanajan tihothat ogé moal atawa henteu beubeunangan.
115. Hayang untung jadi buntung.
Hartina : Teu papanggih ari jeung kauntungan mah, papanggih sotéh jeung karugian anu sama sakali henteu diarep-arep.
116. Buntut kasiran.
Hartina : Korét, medit, ngeupeul, tara pisan barangbéré.
117. Nyolok mata buncelik.
Hartina : Nganyenyeri, ngahina atawa ngawiwirang di hareupeunana.
118. Bur beureum, bur hideung, hurung nangtung, siang leumpang.
Hartina : Ginding, loba pakéan anu aralus dipaké
119. Buburuh nyatu diupah béas.
Hartina : Nyiar pangarti tur diburuhan atawa digajih.
120. Ngaburuy.
Hartina : Nyaneut wungkul, teu aya lalawuhna: inumeunana aya, tapi ari dahareunana mah teu aya.
121. Buruk-buruk papan jati.
Hartina : Ka sobat atawa ka baraya mah sok hayang ngahampura baé lamun aya kasalahanana téh.
122. Lauk buruk milu mijah = Piritan milu endogan.
Hartina : Pipilueun kana hiji kalakuan ku lantaran kabawakeun ku batur, henteu kalawan kahayang sorangan, nepi ka goréng katénjona.
123. Nu burung diangklungan, nu édan dikendangan.
Hartina: Ngahaminan omongan atawa carita batur, sanajan ceuk haté sorangan éta omongan atawa carita téh salah.
124. Teu ngalarung nu burung, teu nyésakeun nu édan.
Hartina : Ngalajur hawa napsu ka awéwé, ka nu halal jeung nu haram ogé disaruakeun baé.
125. Leutik burih.
Hartina : Leutik wawanén.
126. Teu busik bulu salambar.
Hartina : Teu rogrég-rogrég, malah unggul dina juritna.
127. Bonténg ngalawan kadu.
Hartina:
Nu leutik ngalawan nu gedé.
Nu handap ngalawan nu luhur.
Nu lembék ngalawan nu kuat..
Somah ngalawan ménak.
Tangtu éléhna.
128. Nu borok dirorojok = Nu titeuleum disimbeuhan.
Hartina : Nu keur susah ditambah kasusahanana; nu keur nyeri ditambah kanyerianana.
129. Daék macok, embung dipacok.
Hartina : Daék ngarah kana rejeki atawa pakaya batur, tapi diarah rejekina atawa pakayana ku batur mah teu daék.
130. Dagang oncom, rancatan emas.
Hartina : Ari modalna gedé kacida, ngan bati anu diarahna pohara leutikna.
131. Dagang peda ka Cirebon.
Hartina : Henteu payu daganganana, sabab ngajualna ka tukangna, atuh tangtu baé moal dibeuli.
132. Pait daging, pahang tulang.
Hartina : Cageur, teu keuna ku panyakit naon baé.
133. Dah bawang, dah kapas.
Hartina : Tah barangna, tah duitna.
134. Nyeungeut damar di suhunan.
Hartina :
Mintonkeun kakayaan.
Barangbéré supaya dipuji.
135. Caang bulan dadamaran.
Hartina : Migawé anu kurang mangpaat.
136. Dikompét-daunkeun = Dihurun-suluhkeun.
Hartina : Dihijikeun baé, disaruakeun baé, teu dipisah-pisah.
137. Nyieun catur taya dapur.
Hartina: Nganggit hiji dongéng anu henteu puguh galurna
138. Dédéngé tara.
Hartina : Neruskeun béja anu tacan sidik pisan.
139. Deugdeug tanjeuran.
Hartina : Pada ngadeugdeug, pada nongton, sabab jadi deugdeugan, jadi tongtonan, ku tina pinterna dina kasenian, upamana : pinter tembang, ngacapi jst.
140. Deukeut-deukeut anak taleus.
Hartina : Ari imahna mah puguh ogé padeukeut, ngan hanjakal henteu nyaho ti bareto yén baraya.
141. Ngadeupaan lincar.
Hartina : Ngadeukeutan anu keur sidekah atawa kariaan, supaya katénjo ku nu boga imah jeung diajak dahar.
142. Dihin pinasti, anyar pinanggih.
Hartina : Baheula ditangtukeunana, ngan kakara ayeuna kalakonanana atawa kapanggihna. Ngeunaan: papastén jelema
143. Teu didingding kelir.
Hartina : Teu dibuni-buni, ditembrakkeun baé, teu dirusiahkeun.
144. Paluhur-luhur diuk.
Hartina : Pagedé-gedé kauntungan dina nyiar kipayah
145. Jabung tumalapung, sabda tumapalang.
Hartina: Milu nyaritakeun hiji perkara, sakapeung némpasan omongan batur, nyeta-nyeta jiga nu nyaho, turtaning (padahal) teu nyaho di naon-naon.
146. Jadi maung malang.
Hartina : Jadi panghalang, ngeunaan ka lalaki nu ngahalangan pijodoeun hiji awéwé.
147. Jadi senén kalémékan.
Hartina : Mindeng dicaritakeun.
148. Jadi sabiwir hiji.
Hartina : Jadi carita jelema loba.
149. Ulah tiis-tiis jahé.
Hartina : Kudu iatna.
150. Loba teuing jaksa.
Hartina : Loba teuing nu pinter, nu ngatur jeung mapatahan; balukarna matak bingung ka nu dipapatahanana.
151. Aya jalan komo meuntas.
Hartina : Aya lantaran anu diarep-arep ti tadina, nepi ka maksud urang gancang kahontalna.
152. Jaman cacing dua saduit.
Hartina : Baheula pisan.
153. Janget kina telon.
Hattina : Turunan alus atawa goréng ti indung-bapa; ngeunaan ka sasatoan.
154. Jantungeun.
Hartina : Ngahuleng baé teu lémék teu nyarék, lantaran kagét kacida.
155. Jauh ka bedug, anggang ka dayeuh.
Hartina : Dusun teu nyaho di tata-titi, tindaktanduk, suba-sita, duduga jeung peryoga.
156. Jauh tanah ka langit.
Hartina : Pamohalan nu sarupa kitu bisa kajadian.
157. Meuli teri meunang japuh = Nyair hurang meunang kancra.
Hartina : Kalawan teu disangka-sangka meunang milik, darajat atawa kauntungan anu leuwih gedé.
158. Sereg di panto, logor di liang jarum.
Hartina : Nyingkahan hirup kumbuh jelema loba, sabab loba dosa, loba kasieun jeung kaéra; betahna téh di nu suni, nu teu aya jelema.
159. Jati kasilih ku junti.
Hartina : Pribumi kaéléhkeun ku urang asing.
160. Jawadah tutung biritna, sacarana-sacarana.
Hartina : Unggal bangsa béda adatna jeung kabiasaanana.
161. Jéjér pasar.
Hartina : Lumrah baé. Mun ngeunaan ka lalaki, kasép henteu, goréng henteu. Mun ngeunaan ka awéwé, geulis henteu goréng henteu.
162. Jégjég cékér.
Hartina : Capé ku lantaran leumpang ka ditu ka dieu baé.
163. Jelema pasagi.
Hartina : Loba kakayaanana jeung pangawéruhna.
164. Leuleus jeujeur, liat tali.
Hartina : Adil pohara.
165. Jeung léwéh mah mending waléh.
Hartina : Leuwih hadé wakca balaka ngedalkeun kahayang, ti batan ngandung kabingung teu wani pok nyarita.
166. Nyieun pucuk ti girang.
Hartina : Pangheulana néangan pibatureun paséa atawa gujrud.
167. Nyieun poé bungsuna.
Hartina : Nyieun poé panungtungan; ka hareup mah embung wawuh atawa ngahiji deui.
168. Asa dijual payu.
Hartina : Ngungun duméh nyorangan di panyabaan, jauh ti indung ti bapa.
169. Moal neangan jurig nu teu kadeuleu.
Hartina : Arék nyekel jelema anu aya baé, moal neangan jelema anu euweuh.
170. Cara jogjog mondok.
Hartina : Carékcok baé, mani gandéng naker.
171. Jogjog neureuy buah loa.
Hartina : Mikarep ka nu lain babad.
172. Dogdog pangréwong.
Hartina : Bantuan anu lumayan pisan, nu euweuh hartina : dina teu ayana ogé teu naon-naon.
173. Dogong-dogong tulak cau geus gedé dituar batur.
Hartina: Ngantian jeung mahugi parawan ti keur leutik kénéh, sugan diparengkeun ku Nu Kawasa pipamajikaneun; na ari geus gedé dikawin ku batur, atuh hésé capé taya gawé.
174. Dosa salaput hulu.
Hartina : Teuing ku loba dosa.
175. Sadom araning baraja, sakunang araning geni.
Hartina:
Sanajan saeutik, omat ulah wani ngagasab duit Nagara.
Perkara anu bisa ngalantarankeun cilaka sanajan leutik.
176. Sakirincinging duit, sakocopoking iwak.
Hartina : Sanajan saeutik, omat ulah arék wani ngagasab duit Nagara.
177. Dulang tinandé.
Hartina : Awéwé mah nurutkeun baé, kumaha diaturna jeung diparéntahna ku nu jadi salaki.
178. Duum tinggi.
Hartina : Ngabagikeun naon-naon henteu kalawan adil, aya nu loba, aya nu saeutik.
179. Siduru isuk.
Hartina : Nyunatan atawa kariaan, teu maké tatabeuhan.
180. Ulah muragkeun duwegan ti luhur.
Hartina : Masing nyaah kana rejeki meunang hésé capé ladang kesang, pacuan arék dimonyah-monyah.
181. Élmu ajug.
Hartina : Pinter ari mapatahan ka batur mah, tapi prak ku manéh henteu.
182. Élmu sapi.
Hartina : Samiuk (ngahiji) kana kagoréngan.
183. Élmu tumbila.
Hartina : Nu boga imah ngarugikeun ka tatamu.
184. Elok bangkong.
Hartina : Nuju sakarat, ngan kari tunggu dawuh baé, keur ngaleupaskeun nyawa.
185. Cara embé.
Hartina : Embung mandi, sabab sieun ku cai.
186. Endog mapatahan hayam.
Hartina :
Nu sahandapeun mapatahan ka nu saluhureun.
Nu sangoraeun mapatahan ka nu sakoloteun.
187. Endog sapatarangan, peupeus hiji, peupeus kabéh.
Hartina : Kasusah atawa karerepet anu tumiba ka dulur, baraya atawa sobat, balukama ngabingungkeun atawa nyusahkeun ka saréréa.
188. Endog tara megar kabéh.
Hartina : Najan saindung-sabapa henteu sarua milikna, rejekina atawa darajatna.
189. Kawas hayam keur endogan.
Hartina : Ciling-cingcat baé, teu bisa cicing.
190. Piit ngeundeuk-ngeundeuk pasir.
Hartina : Mikarep nu lain babadna, tangtu moal kasorang
191. Nangkeup mawa eunyeuh.
Hartina : Mawa cilaka ka jelema anu dipéntaan tulung jeung geus nulungan ka urang.
192. Cara gaang katincak.
Hartina : Anu tadina ramé kacida, ayeuna mah jadi jempling pisan.
193. Galéhgéh gado.
Hartina : Daréhdéh, tapi henteu terus kana haté.
194. Gagalana.
Hartina : Jagona, kokojona.
195. Jauh jauh-panjang gagang.
Hartina : Hanas jauh-jauh ogé dijugjug, ngan hanjakal ku teu hasil.
196. Galak sinongnong.
Hartina : Mimiti balég, ngeunaan ka parawan (cawéné, lanjang).
197. Sagalak-galakna macan, tara nyatu anak.
Hartina : Sanajan pohara bengisna nu jadi indung-bapa, umumna mah tara téga ka nu jadi anak.
198. Ngagandong kéjo, susah nyatu.
Hartina : Loba ari titaheun mah, boh anak boh bujang, ngan hanjakal ku hésé nitah, euweuh nu daékeun ari dititah téh.
199. Gancang pincang.
Hartina : Ku lantaran digawéna buru-buru jeung kurang ati-ati, hasilna téh teu nyugemakeun.
200. Gantung déngé.
Hartina: Henteu terus bisa ngadéngékeun hiji perkara jeung pohara hayangna neruskeun ngadéngékeun.


text:
Pun alo, budak awewe umur 4 taun, keur meujeuhna capetang. Sagala diomongkein, sagala dicaritakeun. Mun sakalieun diajak ka warung atawa jalan-jalan, heg diaropenan, eh da kalah diajakan ngobrol tah nu ngopenan teh. Dasar budak.
Mimiti diajak ka warung, ditanya ku tukang warung, "Mau beli apa Neng?"
"Bade ngagaleuh peremen," pokna. Puguh we tukang warung ngajenghok, majar teh, "Aduh eneng, mani lucu, pinter nyarios basa Sunda.." Har, ari Ceuceu, na marukan aya di mana kitu urang teh? Asana can pindah da Panjalu teh. Masih angger aya di Ciamis, Jawa Barat, di tatar Pasundan.
Rek heran pantes ketang. Kalolobaanana, barudak papantara ki alo teh ku kolotna sok dipirucaan nyarita basa Indonesia. Padahal cicing teh di lembur nu pangeusina ampir kabeh urang Sunda. Tapi nyakitu, jigana loba nu ngarasa kurang 'bergengsi' mun anakna dipapatahan nyarita basa Sunda. Nu matak pantes mun si Ceuceu tukang warung heran oge.
Pun alo ge lain teu kapangaruhan. Mindeng mun tas ulin jeung batur, ari balik sok pirajeunan nyarita basa Indonesia. Ngan sok dipapatahan ku bapana. "Ade, di bumi mah nyariosna kedah basa Sunda nya. Sanes udah, tapi parantos." Eta pedah si Ade ditanya ku indungna geus mandi atawa acan, si Ade ngajawab 'udah'.
Kuring sadudulur memang dilahirkeun di tanah Pasundan. Indung bapa asli urang Sunda. Digedekeun di lingkungan Sunda. Asa lebar mun budak nepi ka teu ngarti basana sorangan. Minimal, di imah mah wajib nyarita ku basa Sunda, sabab eta teh mangrupa fondasi anu nangtukeun jatidiri ka hareupna. Lamun fondasina geus kuat, najan di luar imah pangaruh budaya atawa basa sejen kacida kuatna oge, asana moal nepi ka bobor karahayuan. Moal nepi ka jati kasilih ku junti. Jati dirina baris tetep ajeg tur pengkuh dina kasundaan.
Tadi sore si Ade, pun alo tea, ngaharempoy nyampeurkeun. "Mang, Dede palay diajar basa Inggris ku Emang, wios?" pokna bari ngagigiwing buku pelajaran basa Inggris nu lanceukna. "Naha Ade naros kitu sagala?" cek kuring.
"Pan bilih Emang bendu, bilih teu kenging", tembalna semu sieun.
"Nya kenging atuh bageur. Teu kenging soteh nyarios di bumi atanapi nyarios sareng urang Sunda deui ku basa deungeun."
"Atuh Ade sareng Emang oge engke teu kenging nyarios ku basa Inggris?"
"His, kapan ieu mah nuju diajar, janten teu nanaon," walon teh. Abong budak.
"Papah sareng Mamah moal bendu?" pokna deui.
"Moal, dijamin.." cek kuring bari mesem, kagugu ku celembengna.
Si Ade nyerengeh. Kahariwangna leungit. Panonna herang ngenclong, kebek ku sumanget. Bade diajar saratus basa oge mangga teh teuing geulis, nu penting mah ulah lali ka purwadaksina, ulah poho kana wiwitan. Da urang mah urang Sunda, ngomong sapopoe ge wajib ku basa Sunda, hate kuring ngagerentes. Na implengan kabayang mojang Sunda ampuh timpuh, ngagalindeng, "Hello, my name's Ade, I am a Sundanese, native Sundanese."


text:
Sabot dilahirkan, Soekarno dibikeun ngaran Kusno Sosrodihardjo ku kolotna. Tapi alatan manéhna mindeng gering mangka sabot berumur lima warsih ngaranna dirobah jadi Soekarno ku bapana. Ngaran kasebut dicokot ti saurang panglima perang dina carita Bharata Yudha nyaéta Karna. Ngaran "Karna" jadi "Karno" alatan dina basa Jawa hurup "a" robah jadi "o" sedengkeun awalan "su" ngabogaan harti "alus".
Di poé kahareupnakeun sabot jadi Présidén R.I., éjahan ngaran Soekarno digantian kuna sorangan jadi Sukarno alatan ceuk manéhna ngaran kasebut ngagunakeun éjahan pangjajah. Manéhna tetep ngagunakeun ngaran Soekarno dina tanda leungeunnya alatan tanda leungeun kasebut nyaéta tanda leungeun anu tercantum dina Teks Proklamasi Kamerdikaan Indonésia anu henteu kaci dirobah. Sebutan akrab pikeun Soekarno nyaéta Bung Karno.
Mangsa leutik Soekarno ngan sawatara warsih hirup babarengan kolotna di Blitar. Sawaktu SD nepi ka tamat, anjeunna cicing di Surabaya, indekos di imah Haji Oemar Said Tokroaminoto, pulitisi kawakan pangadeg Syarikat Islam. Saterusna nuluykeun sakola di HBS (Hoogere Burger School). Waktu diajar di HBS éta, Soekarno geus menggembleng jiwa nasionalismenya. Saucul lulus HBS warsih 1920, pindah ka Bandung sarta melanjut ka THS (Technische Hoogeschool atawa sakola Tekhnik Luhur anu ayeuna jadi ITB). Manéhna junun ngahontal gelar "Ir" dina 25 Méi 1926.
Saterusna, anjeunna ngarumuskeun ajaran Marhaenisme sarta ngadegkeun PNI (Partéi Nasional lndonesia) dina 4 Juli 1927, jeung tujuan Indonésia Merdika. Balukarna, Walanda, ngasupkeunana ka panjara Sukamiskin, Bandung dina 29 Désémber 1929. Dalapan bulan saterusna anyar disidangkan. Dina pembelaannya dijudulan Indonésia Menggugat, anjeunna némbongkeun kemurtadan Walanda, bangsa anu ngaku leuwih maju éta.
Sanggeus ngaliwatan perjuangan anu cukup panjang, Bung Karno sarta Bung Hatta memproklamasikan kamerdikaan RI dina 17 Agustus 1945. Dina sidang BPUPKI tanggal 1 Juni 1945, Ir.Soekarno mengemukakan alpukah ngeunaan dasar nagara anu disebutna Pancasila. Tanggal 17 Agustus 1945, Ir Soekarno sarta Drs. Mohammad Hatta memproklamasikan kamerdikaan Indonésia. Dina sidang PPKI, 18 Agustus 1945 Ir.Soekarno terpilih sacara aklamasi minangka Présidén Republik Indonésia anu kahiji.
Saméméhna, anjeunna ogé junun ngarumuskeun Pancasila anu saterusna jadi dasar (idéologi) Nagara Kahijian Republik Indonésia. Anjeunna narékahan mempersatukan nusantara. Komo Soekarno usaha menghimpun bangsa-bangsa di Asia, Afrika, sarta Amérika Latin jeung Konférénsi Asia
Pemberontakan G-30-S/PKI ngababarkeun krisis pulitik hébat anu ngabalukarkeun tampikan MPR luhur pertanggungjawabannya. Sabalikna MPR mengangkat Soeharto minangka Pajabat Présidén. Kaséhatanana terus memburuk, anu dina poé Minggu, 21 Juni 1970 manéhna maot di RSPAD. Manéhna disemayamkan di Wisma Yaso, Jakarta sarta dimakamkan di Blitar, Jatim di deukeut astana ibundanya, Ida Ayu Nyoman Rai. Pamaréntah menganugerahkannya minangka "Pahlawan Proklamasi"


text:
Senin, 09 April 2012
Ngaran Patukangan
ANJUN = tukang nyieun parabot tina taneuh
Iing Firmansyah
BUJANGGA = tukang nyieun/nulis carita
CANDOLI = tukang ngajaga pabéasan di nu kariaan (biasana awéwé)
GENDING = tukang nyieun parabot tina kuningan
KABAYAN = tukang dititah ka ditu ka dieu
KAJINEMAN = 1) mandor sakitan, 2) tukang ngajaga jinem (nu dihukum)
KAMASAN = tukang nyieun parabot tina emas atawa pérak
KEBOJENGKENG = tukang ngagusur padati
KULAÉR = kusir anu tumpakna dina kuda karéta pangagung
KUNCÉN = tukang ngurus kuburan
LEGIG = tukang ngasruk dina pamoroan
MALIM = tukang nalukkeun sasatoan
MARANGGI = tukang nyieun landéan jeung sarangka keris
MEREBOT = tukang nakol bedug
SARAWÉDI = tukang ngagosok permata
PAKACAR = bujang, juru ladén
PALATUK = iber anu tumpak kuda saheulaeun pangagung
PALÉDANG = tukang nyieun parabot tina tambaga
PALIKA = tukang teuleum (ngala lauk)
PAMATANG = tukang moro nu sok ngagunakeun tumbak
PAMAYANG = tukang ngala lauk di laut
PANDAY = tukang nyieun parabot tina beusi
PANINGGARAN = tukang moro
SARATI = tukang ngusir gajah
Dicutat tina PEPERNIAN
Langganan: Poskan Komentar (Atom)


text:
Kota Jakarta Pusat
Jakarta Pusat nyaéta hiji kota di puseur Daérah Khusus Ibukota Jakarta. Di kaléreun Jakarta Pusat wawatesan jeung Jakarta Utara, di beulah wétan jeung Jakarta Timur, di beulah kidul jeung Jakarta Selatan sarta di beulah kulonna wawatesan jeung Jakarta Barat.
Jakarta Pusat mangrupakeun kota pangleutikna di DKI.
Daptar kacamatan:[édit | sunting sumber]
- Cempaka Putih, Jakarta Pusat
- Gambir, Jakarta Pusat
- Johar Baru, Jakarta Pusat
- Kemayoran, Jakarta Pusat
- Ménténg, Jakarta Pusat
- Sawah Besar, Jakarta Pusat
- Senén, Jakarta Pusat
- Tanah Abang, Jakarta Pusat